Matthew Gregory Lewis (9 a viz Gouere 1775 e Londrez - 14 a viz Mae 1818) a oa ur skrivagner hag ur c'hoarivaour breizhveuriat. Alies e vez graet "manac'h" anezhañ, rak brudet e voe a-drugarez d'e romant The Monk (Ar manac'h) a skrivas e 1796. Unan eus skrivagnerien luskad al lennegezh c'hotek e voe.\nLewis a studias e Westminster School hag e Christ Church, e Oxford gant ar pal dont da vezañ kannad. Kas a reas lod brasañ e amzer vak er broioù estren, ha yezhoù estren a zeskas ivez. E 1794 e voe kaset betek Den Haag, hag eno e labouras evel kargad e kannati Breizh-Veur. Daoust ma chomas eno un nebeud mizioù nemetken, e profias eus ar chomadenn-se evit skrivañ Ambrosio, or the Monk, hag a voe embannet e-pad an hañv. Berzh a reas kerkent, met buan e voe goulennet ma vefe difennet gwerzhañ al levr, abalamour d'ar pezh a oa ennañ. Adembannet e voe, goude m'en defe Lewis tennet pennadoù zo dioutañ. Skrivagnerien all evel Lord Byron pe c'hoazh Markiz Sade a embannas e oan bet plijet-bras gant ar romant. Goude-se e voe dilennet evel kannad Hindon (Wiltshire). Goude un nebeud bloavezhioù e tivizas dilezel ar politikerezh. E 1796 e lakaas embann ur pezh-c'hoari anvet The Castle Spectre. Treiñ a reas ivez Kabale und Liebe (bet skrivet gant Friedrich Schiller), Rolla (1797), ha meur a levr all, trajediennoù hag operaioù en o zouez. Pa varvas e dad e voe pinvidik-mor Lewis hag e 1815 e tivizas mont da veajiñ en Indez-Kornôg, a-benn gweladenniñ domani e dad. Pevar miz e padas ar veaj-se, hag e-pad e skrivas The Journal of a West Indian Proprietor, hag a voe embannet e 1833, goude marv Lewis. E 1817 e tivizas mont betek Jamaika, gant ar pal anavezout buhez ar sklaved, ha klask o sikour. Met re skuizh e oa abalamour d'an hin, ha mervel a reas e-pad an distro d'ar Rouantelezh-Unanet.\nThe Monk, (1796)\nThe Castle Spectre, (1796)\nThe Journal of a West Indian Proprietor),(1833)\nAdtapet diwar « https://br.wikipedia.org/w/index.php?title=Matthew_Gregory_Lewis&oldid=1480362 »\nKemmoù diwezhañ degaset d'ar bajenn-mañ d'an 4 Ebr 2013, da 22:35.


Abou Bakr al-Baghdadi (Arabeg:أبو بكر البغدادي), pe Ibrahim Awad Ibrahim al-Badri (Arabeg:إبراهيم عواد إبراهيم علي محمد البدري السامرائي) e anv gwir, ganet d'an 28 a viz Gouhere 1971, a zo e penn aozadur ar Stad Islamek hag en em ziskleriet e oa Kalif. Lesanvet eo an tasmant.\nPoltred Abu Bakr al-Baghdadi pa oa prizoniad e Camp Bucca, Irak, e 2004\nD'ar 4 a viz Here 2011, ar gouarnamant amerikan a ouzhpennas al-Baghdadi war listenn ar sponterien klasket war o lerc'h ar muiañ gant ur sammad a US$10 milion evit pep keloù a c'hellfe degas e harz pe e varv. N'eus nemet penn al-Qaeda, Ayman al-Zawahiri, o kaout ur sammad arc'hant uheloc'h evit e harz pe e varv US$25 milion. Gouarnamant SUA a ziskler eo kiriek al-Baghdadi da skraperezh mac'hiaded, lakaat da sklav, palforzhañ ha muntrañ ur geodedourez amerikan a voe lazhet war-lerc'h. Meur a wech eo bet diskleriet e oa bet lazhet pe d'an nebeutañ gloazet-bras met betek-henn n'eo ket bet prouet anat. Marvet eo emlazhet e-kerzh an Oberiadur-brezel Kayla Mueller d'ar 27 a viz Here 2019, pa lakas da darzhañ ur gouriz-tarz a-raok bezañ prizoniet gant nerzhioù ispisial SUA.\nMarv, gloazet don pe harzetAozañ\nMeur a wech eo bet embannet e oa bet lazhet, gloazet don pe prizoniet penn ar Stad Islamek. En gwirionez betek e varv e 2019 ne oa ket bet gwir.\n23 a viz Eost 2018: Al-Furqan, ur media eus ar stad Islamek, a embanne un enroladenn aodio eus ar c'halif al-Baghdadi evit vakañsoù muzulman an Eid al-Adha (gouel an aberzh). En enroladenn-se e vez klevet penn an aozadur, Abu Bakr al-Baghdadi, ar pezh a ziskoueze ne oa ket marvet nag harzet.\nPennoù brezel an oberiadur Kayla Mueller: ar prezidant Donald Trump hag ar besprezidant Mike Pence gant jeneral an Us Army Mark A. Milley\nAdtapet diwar « https://br.wikipedia.org/w/index.php?title=Abu_Bakr_al-Baghdadi&oldid=1858218 »\nDernière modification le 6 Kzu 2019, à 13:28\nKemmoù diwezhañ degaset d'ar bajenn-mañ d'an 6 Kzu 2019, da 13:28.


Te ruz - Wikipedia\nAn anv te ruz a vez graet alies eus ar rooibos (distaget [rɔɪbɔs]), a dalv kement ha bodenn ruz en afrikaneg, a zo un died graet dre c'hlec'hiañ deil ar blantenn anvet heñvel, Aspalathus linearis hec'h anv skiantel. Ul legumaj eo e gwirionez.\nEvet e vez en un doare hengounel e Suafrika met boutin eo deuet da vout ivez e broioù arall.\nEr c'hontrol d'an te pe d'ar mate n'eus tamm kafein ebet ennañ, ha se eo a blij d'un darn vras eus an everien.\nGounezerezh an te ruz[kemmañ | kemmañ ar vammenn]\nNe vez gounezet rooibos nemet en ur c'hornig-bro e rannvro Cederberg e proviñs ar C'hab. Peurvuiañ e vez glebiet an delioù ha lezet da c'hoiñ, da ober al liv rouzik. Graet e vez rooibos glas ivez, ha ne vez ket lakaet da c'hoiñ.\nUr banne te ruz\nAdtapet diwar « https://br.wikipedia.org/w/index.php?title=Te_ruz&oldid=1470311 »


Vijil - Wikipedia\nOrin ar gerAozañ\nVijil pe Vijilez, a zeu diouzh ar ger beilhañ. Ober a ra dave d'al lid a veze e Liderezh an Eurioù da zerc'hent ar gouelioù bras. Klotañ a ra en amzer hiziv gant Ofis al lennadennoù abred diouzh ar beure, pa sav ar venec'h e kreiz an noz da bediñ, gant salmoù ha lennadennoù hir a-walc'h.\nOber vijil a ra dave d'ur reolenn a zo en Iliz da yuniñ un tamm a-raok ar gouelioù bras.\nGourc'hemenn ar yun a zo ur gourc'hemenn, pe gentoc'h un erbedenn a-berzh an Iliz katolik. Gwanaet a galz eo bet gourc'hemenn ar yun abaoe 1966, gant Solgelenn Poenitemini Paol VI : yuniñ a ranker da vihanañ da Verc'her al Ludu, a zo deiz kentañ amzer ar C'horaiz, ha da Wener Ar Groaz, a zo deiz pasion ha marv Jezuz-Krist, ar Salver, hervez ar Gristenion. Ober yun a dalvez chom hep debriñ kig, eveljust hogen ivez debriñ nebeut, ober pinijenn hag aluzon, hervez an oad (etre 14 ha 60 vloaz) ha nerzh pep hini, ha gouestlañ muioc'h a amzer d'ar bedenn. Debriñ mat a-walc'h da greisteiz a c'heller ober eta.\nOber pinijenn. Pa n'eo ket ken diaes ar yun ha gwechall e pouez an Iliz war gourc'hemenn ar binijenn. Gervel a ra eta d'an emziouer ha da genlodañ, e doare ma klasko pep kristen an emziouer a zo mat e degouezh pep hini evit en em dreiñ ouzh Doue, evit adkavout ur frankiz diabarzh, digeriñ o c'halon d'an Aviel, bezañ tostoc'h da Zoue ha d'an nesañ. Ober pinijenn n'eo ket mui eta emzioueriñ kig, ha boued zoken, dre ret.\nEmziouriñ kig Chom hep debriñ kig d'ar Gwener (nemet gouel e vefe) hag ober pinijenn (da lavarout eo pediñ, dioueriñ boued un tamm, oberoù a garantez...) d'ar C'horaiz a zo gourc'hemennet ouzhpenn-se hervez ar Gwir kanonek nevez (kanonoù 1250 ha 1251). Erbedet eo c'hoazh gant an Iliz yuniñ hag ober pinijenn, evel chom hep debriñ kig d'ar Gwener, ha zoken e-pad ar C'horaiz, nemet da sul, met ur c'hiz ez eo, ha n'eo ket ur gourc'hemenn eus an Iliz er ster strizh ken. Boas eo kalz a dud c'hoazh da zebriñ estreget kig da Wener. Debret e vez pesked ha vioù e-lec'h kig. N'eus ket ar gwir da zebriñ soubenn, d'an deizioù merket gant an Iliz katolik ( daou zevezh hepken : Merc'her al Ludu ha Gwener ar Groaz) ma vez kig enni. Soubenn vijil a oa soubenn legumaj, hep druzoni.\nSentiñ ouzh ar gourc'hemenn-se eus an Iliz a rank ar gatoliked, ha ma ne reont ket e rankont diskleriañ ar pec'hed-se pa 'z eont da gofes. E predoù ar skolioù kristen e veze sentet rik ouzh ar reolenn gozh gwechall eta. Bremañ ne reer mui kement, pa 'z eo bet frankaet ar reolennoù : goulenn a ra atav an Iliz ma vo yunet (ur pred hepken) da Verc'her al Ludu ha da Wener ar Groaz ha dioueret kig d'ar Gwener hogen ret eo bezañ yac'h ha pevarzek vloaz. Ar spered a zislontegezh a zo bepred e talvoud, avat.\nAr Gwener, Devezh peñver.\nSoubenn besk, soubenn fresk, Soubenn vijil alies, er ganaouenn Kavet 't eus da saout 'ta Yannig.\nPlijadur an dud dizoue hag enepkloer a veze aozañ frikoioù d'an deizioù yun-se hag o brudañ da ziskouez o enebiezh ouzh an Iliz.\nAdtapet diwar « https://br.wikipedia.org/w/index.php?title=Vijil&oldid=1562509 »\nDernière modification le 29 Meu 2014, à 17:45\nKemmoù diwezhañ degaset d'ar bajenn-mañ d'an 29 Meu 2014, da 17:45.


Emañ Ofis ar Brezhoneg o paouez embann un arouez nevez a zlefe ober berzh e-touez ar vrezhonegerien : « Spilhennig », evit gouzout d’ar c’hentañ gwel ha komz brezhoneg a ra an den a zo a-dal deoc’h.\nE Plouzeniel e Bro-Leon, da-geñver lid-hetoù Ofis ar Brezhoneg, ez eus bet roet lañs da « Spilhennig » war an ton bras.\nHirc’hortozet eo bet an arouez eeun-mañ (daoust m’eo kreñv e ster) gant ur bern brezhonegerien a felle dezho, evel ma’z eus bet graet e Kembre, kaout un doare da welet diouzhtu ha da ziskouez e varregezh da gaozeal brezhoneg.\nSavet ez eus bet gant an Ofis eta un arouez neptu war an dachenn bolitikel (arabat e oa d’an arouez diskouez e oa tomm an dud ouzh Breizh da skouer, ar pal nemetañ a oa reiñ an tu d’ar vrezhonegerien d’en em anavezout diouzhtu) hag eeun ha cheuc’h, evit ma c’hallfe bezañ gwisket gant an holl, koulz gant ur pennrener ha gant ezel ur gevredigezh zo o terc’hel ur stand, pe ur gwazour melestradurel e karg eus an degemer en un ti-kêr.\n« Spilhennig » a ziskouez bezañ heñvel ouzh lusk ur wagenn (evel hini ar brezhoneg oc’h en em ledañ er gevredigezh) hag ul lagad bihan (an hini a wel d’ar c’hentañ sell !).\nGant an embregerezh Kezaco eo bet graet ar c’hinnig gwellañ evit respont da c’houlennoù an Ofis hag embannet ez eus bet 5000 skouerenn eus « Spilhennig » a vo kavet digoust en holl lec’hiadoù an Ofis ha da gentañ penn, war e stand e saloñs Expolangues Pariz, eus ar 24 d’ar 27 a viz Genver 2007. Skignet e vo “Spilhennig” e Breizh a-bezh gant skoazell an emglevioù bro hag an aozadurioù kelenn.


Alfonso Iañ Aragon - Wikipedia\nAlfonso Iañ Aragon\nUr pennad Alfonso Iañ zo ivez.\nDelwenn Alfonso Iañ Aragon, e Zaragoza\nAlfonso Iañ (war-dro 1073- 1134), lesanvet el Batallador, a oa roue Aragon ha roue Pamplona adal 1104 betek e varv en 1134.\nMab e oa d'ar roue Sancho Ramírez, pe Sancho Iañ Aragon (roue Aragon ha Pamplona entre 1063 ha 1094) ha d'e eil pried Félicie de Roucy. Ren a reas war-lerc'h e hantervreur, Pedro Iañ Aragon. Ur roue brezelour e voe, ha brasaat a reas e rouantelezh, kemer Zaragoza diwar-goust Muzulmaned taifa Zaragoza, ha lodenn greiz traonienn ar stêr Ebro.\nDimezet e oa da Urraca Iañ León en 1109, ha neuze e oa roue León, roue Kastilha ha roue Galiza en he ser. neuze e kemeras an titl a « Impalaer León ha roue Spagn en he fezh » pe « Impalaer Spagn en he fezh ».\nEn 1114 e tispartias an daou bried, dre ma ne roe ar wreg rouanez mab ebet d'ar roue, ha rannet e voe o div rouantelezh, ha dre ma rae an uhelidi o seizh gwellañ evit terrién an unaniezh.\nMarv ar roue[kemmañ | kemmañ ar vammenn]\nEn 1134 e varvas Alfonso Iañ en emgann Fraga, hag eñ divugel. Fall an traoù er rouantelezh. Bec'h en doa bet ar roue gant e wreg Urraca Iañ León, bec'h gant ar pab Paskal II. En e destamant e laoskas e rouantelezh gant an urzhioù armet: Urzh an Templ, Urzh an Ospital, Urzh ar Sepulkr Santel. Uhelidi ar vro avat ne oant ket evit gouzañv kement-se, ha mont a rejont da dennañ eus e gouent ar manac'h Ramiro, breur da Alfonso, da reiñ ar gurunenn dezhañ. Ha setu Ramiro II Aragon, lesanvet el Monje (ar Manac'h), war gador roue Aragon, tra ma voe lakaet García Ramírez el Restaurador en Navarra, ha rannet an div vro.\nAdtapet diwar « https://br.wikipedia.org/w/index.php?title=Alfonso_Iañ_Aragon&oldid=1922059 »\nGanedigezhioù ar bloavezhioù 1070


Chapel Sant-Jaoua : orin parrez Plouvien | Becedia\nChapel Sant-Jaoua : orin parrez Plouvien\nPlouvieniz hag o re varv (XVIIvet - XVIIIvet kantved)\nAozer : Victorien Leman / Mae 2022\nParrez Plouvien, kludet en ur gammdroienn eus an Aber Beneat e Bro-Leon, a zo enni div chapel heverk : chapel Sant-Yann-Balanant, liammet ouzh urzh Ospital Sant-Yann a Jeruzalem pa oa hemañ e-kreiz e vrud e Breizh, ha chapel Sant-Jaoua hag a vefe, hervez hengoun tud ar vro, ul lec’h ma oa gwechall un abati kozh a vefe bet ganet ar barrez diwarnañ.\nChapel Sant-Jaoua zo bet savet diwar ur plañ e stumm ur groaz latin reteriet. Ec’hon a-walc’h eo ar groazenn e-skoaz an nev, diardoù-krenn honnezh, enni un digor hepken. Ar c’heur zo ennañ ur penn-chantele plat, a-boan war valir. Tal ar c’hreisteiz eo antal degemer, evel m’emañ ar c’hiz peurvuiañ, gant e borched a zigor war an nev ha war ar garnel. Simpl eo an nev unlestr, ul lestr dezhi ken eta, digor d’ar c’hornôg dre un nor fichet gant ur c’horbell-dizourañ damblaen-begek ha gant un delienn gaol ouzh he lein. Un digor pederdeliennek zo heverk ivez, ouzh tal ar c’hornôg, ha n’eo ket aes deiziañ resis pegoulz e oa bet graet. Nebeut a zigorioù zo er savadur a-bezh : ouzhpenn an hini a zo e-kichen harpell nord an nev ez eus div all e chapelig Keraliou pe Sant-Laorañs, e-barzh brec’h nord ar groazenn. Bez’ emañ c’hoazh gwerell-vras ar penn-chantele hag erfin ur prenestr-meur e brec’h su ar groazell, e-barzh he moger reter. Ur sakristiri zo bet savet diwezhatoc’h er XVIIvet kantved, er reter, harpet ouzh ar c’horn graet gant brec’h ar groazell hag ar penn-chantele.\nGwelet eus an diabarzh, ar wareg diafragm emañ skoret ar c’hloc’hdi warni a verk un disparti nifl a-walc’h : diouzh un tu an nev kreiz, ul lestr dezhi hepken ha kentoc’h diardoù ; diouzh an tu all ar c’heur, sklêrijennet splann, hag ec’hon-kenañ ar saverezh anezhañ. Ornamantet puilh eo ar pileroù a zo aze peogwir ez eus outo, war un diaz prismatek, kolonennigoù dezho sichennoù ha togennoù moulleüret. E-barzh ar c’heur avat ez eo kalz simploc’h ar pileroù a lak disparti etre ar groazigell ha brec’h su ar groazenn, pa n’eus dezho nemet togennoù eizhkognek o c’horbelloù noazh. Ar mod-se d’ober a veze kavet alies a-walc’h er XVIvet kantved, ha kadarnaat a c’heller ar marevezh-se o welet ar rest eus kinkladur ar c’heur, koulz ar murlivadurioù hag ar gwalc’heris-liderezh a zo ennañ.\nUr savidigezh kemmesk\nO sellet ouzh ar plañ e weler un direizhder en doare ma oa bet empentet ar chapel, e korn mervent ar groazell, er poent-kejañ gant an nev. Ur sankadur eo a weler, lakaet etre ar porched ha brec’h ar groazell. Kentelius-bras eo kement-mañ rak bez’ c’heller soñjal e vije bet eno gwechall ur vrec’h kozh d’ar groazell, a vije bet klenket enni da-c’houde ar porched a-vremañ hag a vije bet skoret brec’h su ar groazell outi gant ar saverien. Da grediñ zo eta e klotfe kement-mañ gant daou vare eus savidigezh ar chapel : an nev a vefe neuze al lodenn goshañ chomet betek ennomp, tra ma vije bet adsavet ar groazell hag ar c’heur e deroù ar XVIvet kantved.\nDiwar ar vartezeadenn-mañ e c’heller displegañ ivez perak ez eo savet kloc’hdi ar chapel el lec’h m’emañ, sed war-c’horre ur wareg diafragm o tispartiañ an nev diouzh ar c’heur. Diseurt a-walc’h un hevelep lec’hiadur, peadra da soñjal pelloc’h e vije bet savet an nev hag he c’hloc’hdi d’ur poent bennak kent ar XVIvet kantved. Gwelet e vez ar memes tra e chapel Itron-Varia Dreminou e Ploeur, er Vro-Vigoudenn. Krediñ a reer e oa bet savet ar chapel-se e deroù ar XVvet kantved, padal ar c’heur enni a oa bet adsavet e deroù ar XVIvet. Kement a draou heñvel a zo etre chapel Dreminou ha hini Sant-Jaoua ken ez eo techet an nen da vartezeañ ur gronologiezh heñvel etrezo. Meur a chanter a zo chomet roudoù anat war e lerc’h ouzh moger nord an nev, ma weler renk-ouzh-renk modoù saverezh disheñvel, pep hini o klotañ gant pep a stad eus chanterioù ar savidigezh.\nRoudoù eus un abati savet er Grennamzer uhel ?\nHervez Loeiz ar Gwenneg, un istorour hag arkeologour eus deroù an XXvet kantved, chapel Saint-Jaoua, savet e-lec’h un abati kozh, a vije bet iliz-parrez Plouvien betek fin an hanterenn gentañ eus ar XVvet kantved, kent na vije savet unan all e-kreiz bourk Plouvien, el lec’h m’emañ an iliz-parrez a-vremañ, nevesoc’h avat. E-mesk an dielloù omp deuet a-benn da zastum n’eus hini ebet kozh a-walc’h evit gellet prouiñ hep tamm douetañs e oa bet aze un abati kozh savet gant Sant-Jaoua er VIvet kantved. Peadra a zo da soñjal e c’hellfe bezañ avat, diwar un toulladig merkoù a weler en dachennaoueg vunut. Gwelet a reer, en tu kreisteiz d’ar chapel ha d’ar feunteun, un dachennad a lodennoù douar a ya d’ober ur c’harrez, war-dro 315 metr e gostez, ha bevennet diouzh ar rest eus al lodennoù tro-dro gant parselladennoù strishoc’h ha hiroc’h o stumm.\nUn hevelep tres a c’hellfe bezañ hini ur savenn gozh bet annezet gant brientinien (ar pezh a gaver er c’hadastr n’eo ket a-walc’h evit anataat kement-mañ avat) ha diwallet gant ul linennad fozioù. E c’hellfe bezañ ar roudoù chomet war-lerc’h un abati eus ar Grennamzer uhel. Ur vartezeadenn hag a zo kadarnaet gant an anv « Minic’hi », ul lec’h dindan an eskopti evit d’ar venec’h reiñ bod da nep a gar. Kavet e vez ivez korrlec’hanvioù heverk evel « Gwaremm ar Gozhker », un anv a gaver ivez e Plabenneg hag e Gwipavaz da skwer, hag a vez liammet ouzh lec’hioù-annez galian-ha-roman. Ul liamm a c’heller gwelet moarvat etre al lodenn-se hag ur c’horrlec’hanv heverk all : An ervenn gozh, a c’hellfe daveañ d’ul lec’h annezet kozh ivez. Hiziv c’hoazh e weler eno ur batis bihan e koun Jaoua, evit enoriñ ar sant, savet gant div groaz kozh hag un daol graet gant mein e-kreizig kreiz ar c’hloz bevennet gant al lodennoù parsellet direizh.


Livres en ligne de Renaud Camus : « Discours de chambre » (« Entretien donné à “Boulevard Voltaire” le 15 avril 2014 »)\nEntretien donné à “Boulevard Voltaire” le 15 avril 2014\n1) Renaud Camus, vous venez d’être condamné à 4000 euros d’amende et à 500 euros de ~~~~~~~~~ ~~~ ~~~~~~~~~ ~~~~~ “provocation à la ~~~~~~ ~~~~~~~~”. ~~~~~ ~~~~~ ~~~~~ ~~’~~~~~~~ ~~~~~-~~~~~ aujourd’hui ?\nJ’ai ~~~~~~~~ ~~~~, ~~~~ ~~~~~~-~~~, ~~~~~ ~~’~~~~~~~~~~~~ ~~~~~~ ~~~~ ~~~~~~~ à donner à ~~~~~~ ~~~~~~~~~~~~~. ~~~~ ~~~~~~~~~~ ~~~~~~~~ ~~~~~~ ~~~ ~~~ ~~~~ ~~~ ~~~~~~ ~~~~~~. ~~’~~~ ~~~~~~~ ~~~ ~~~~~~~~~~~~ ~~’~~~~~~~ des livres, même ~~~ ~~~ ~~~~~ ~~~~ ~~~~~~~~ ~~~~-~~~~~. ~~~ ~~~~~ ~~’~~~~~~~~~ ~~~~ ~~~ ~~~, ~~~ ~~~~~~~~~~ ici, ~~~~~~ ~~ votre hospitalité. Le ~~~~~~, ~~~~~ ~~~~~~, ~~’~~ ~~~~ ~~~~~ ~~~~~ ~~~~~~~~ ~~~~ ~~~~~~ ~~~ ~~~~~~~~. ~~~ ~~~~~~~~~ ~~~~~~~~~, ~~’~~~ ~~~~ traîné devant les ~~~~~~~~~~ ~~~~ ~~~ ~~~~~, ~~~ ~~’~~~ ~~~~~ ~~~~~~~ ~~~~~~~~~~~. ~~~ ~~~ ~~~~~ ~~~~~~, ~~~ ~~~~~~~~~, ~~’~~~ ~~’~~~~ d’admettre que mon ~~~~~~~~, ~~~ ~~~~~~ ~~~ ~~~~~~~ ~~~ ~~’~~~ ~~~~~~~ ~~~ ~~~~~, ~~~ ~~~ ~~~~ ~~~ ~~~~ ~~~~ ~~~ vérité ou pas, ~~~~~~~ ~~~ ~~~~~~~~ ~~~~~~~~~~~. ~~~, ~~~ ~~~~~~~~, ~~~ ~~~~ ~~~~~~~ ~~~~~~~~~~~ ~~~ ~~~~~~~~ ~~~~~~~~, ~~~ ~~~~~~~~ ~~~~~~~~~~~~ en place, de ~~~ ~~~~ ~~’~~~~~~~~ ~~~ ~~~~~~~~ ~~~~~~~~~~~~. ~~~ ~~~~~~~ ~~~~ ~~~~~~~~~ ~~~~~~~~~ ~~~~ ~~~ ~~~~~ ~~~ ~~~~ ~~~~ entité sous vide, ~~~~~~~~~~~ ~~ ~~’~~~~ ~~~ ~~~~~~ ~~~ ~~~ ~~~~~~~~ ~~~ ~~~~~~~, ~~~~~~~~~~, ~~~~~~~~~~~. ~~~ ~~~~ ~~~~ ~~~~~~~~~~~, ~~~ suis le sien. ~~~ ~~~ ~~~~~~~ ~~~ ~~~~~~~~~ ~~~~~~ tel.\nToutefois ~~~ ~~~~~~~~~ ~~~ ~~~~~~ ~~~~~~ ~~~~ : ~~~~ ~~~~~~~~~~ ~~~~~ ~~~~~~ de sévérité, mais ~~~~~~ ~~~~. ~~~ ~~~~~~ ~~~~ ~~~~~~~~~ ~~~ ~~~ ~~~~~~~~~ ~~~ ~~~~~~~~~ ~~~~ ~~~~~~~. ~~~ ~~~~~ ~~~~~ ~~~~~ condamné pour avoir ~~~~ ~~~ ~~~~~~ ~~~~ ~~~~~ ~~~~~~~ ~~~~~~~~~~, ~~~~ ~~~~ ~~~~~~~~~~ ~~~ ~~~~~~~ ~~~ ~~’~~~~~~~ ~~~~~ ~~~~ ~~~~~~~~~ d’un Grand Remplacement, ~~~~ ~~~ ~~~~ ~~~~~~~~~ ~~~~~~~~~~ la racaille ~~~ ~~~~ les nocents, la nocence, ~~~~ ~~~~~~~, ~~~ ~~~~~~, sont le bras ~~~~~ ~~~ ~~~ ~~~~~~~~~ ~~~~ ~~~~~ ~~~~~~~~~~. ~~~~~ ~~~ ~~~~~~~~ ~~ ~~~~~ ~~~~~~~~~ ~~~~~ ~~~~~~ ~~~~ ~~~~ les musulmans sont ~~~~ ~~~~~~~, ~~~ ~~~~ ~~~ ~~’~~~ ~~~~~~~~~~~ ~~~~~~~ ~~~~, ~~~ ~~~~~~ ~~~~ ~~~~~~ ~~~~~~~~ ; ~~~ ~~~~~ ~~~~~ avoir affirmé qu’ils ~~~~~, ~~~~, ~~~~ ~~~~~~~~~~, le ~~~~~ ~~~~~ ~~~ ~~~ conquête, ~~~ ~~~~ ~~~ ~~~~~ ~~~~~~~~~~~~ ~~~~~ ~~~~~, car alors qui ~~~~~~~~~ ~~~~ ~~~~~~~~~~~~ ? ; ~~~ ~~~~~ ~~~~~ ~~~~~~ ~~~~~~~ ~~ ~~~ ~~~~~~~~~, ~~~~~ ~~~~ ~~~~ ~~~ ~~~~ ~~~ mon texte n’aille ~~~ ~~~ ~~~~~, ~~~~~ ~~~ ~~~~~~~ ~~~~~~~~~~ ~~~~~~ ~~~~ ~~~ ~~~ ~~~~~~~~~~~~~ ~~~~~~ ~~~~~~~ ~~~~~~~~~~ ~~~~~~~~~ : ~~~ je préside un ~~~~~~ ~~~~ ~~~~~~~ ~~’~~~~ ~~~~ ~~~~~ ~~~~~~ ~~~~~ ~~~~, ~~~ ~~~~ ~~~~, ~~ ~~~~~ ~~~~~ ~~~~~~ ~~~~~~~~~~~~ et dont le ~~~~~~~~~~ ~~~~~~ ~~~ ~~~~~~~ ~~~ ~~~~~ ~~~~~~ ~~~~~~, ~~~~~~~ ~~~~~~~ — ~~~ ~~~ ~~’~~~~ ~~~~ ~~~ ~~~~~~~ politique cohérent, ça...\nQui ~~~~~~~~~ ~~~~~~~~~ ~~’~~~~~ ~~~~~~~~~ ~~~~~ ~~~ ~~~ ~~~~~~~~~~ ~~~~~~~~, ~~~ ~~~ ~~~~~~~~~~~~~~ ~~~~~~~~ ? ~~~~~ ~~~~~~~~ ~~~~ ~~~~ compagnons de combat ~~’~~~~~~~~~ ~~~ ~~~ ~~~~ ~~~~~~~~ ~~~ ~~~~~~ ~~~ ~~~~~~~~~~, ~~~~~~ ~~ ~~~ ~~~~~~~~ ~~’~~~~~~~~~~~. ~~~~~, ~~~~~~~~~~ ~~~~~~, appel.\n2) Comment envisagez ~~~~~ ~~’~~~~~~~ ? ~~~~~ ~~~~~~ ~~~~~~~ ~~~~ ~~~~ ~~~~ ~~~~ “~~~~~~~~” ~~~~~~ discours ?\nNon. ~~~~ ~~~~~~~~~ ~~~~~~ ~~~ ~~~~~~ mots et je ~~~~ ~~~ ~~~~~~~~~~ ~~~~~ ~~~~~ : ~~~~~~~ ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~, ~~~~ ~~~~~~~ ~~~~~~~~~~ ~~~ sont pas rien ~~~~~ ~~~~ ~~~~~ ~~~~~~~~~~~~, ~~~~ ~~’~~~~~~~~~ ~~~~ ~~~ ~~~~~~~~~~~~~ ~~~ ~~~~~~~ ~~~~~ ~~~ ~~~~~~. ~~~ ~~~~~ ~~~~~ faire pour mettre ~~’~~~~~~~~ ~~~ ~~~~~~ ~~~ ~~~~~~ ~~~~~~~~~~~~~. ~~~ ~~~~~~~~ ~~~~ ~~~ ~~~~~~~~~~~ ~~~~~ : ~~~ ~~~ ~~~~~ ~~~~ ~~~ quoi il pourrait ~~~~~ adapté.\n3) Par ~~~ ~~~~~~~, ~~~ ~~~ ~~~~~~~~ ~~~~~~~~ ~~~~~ ~~~~ ~~~ ~~~~~~~ ~~~~~~~~... ~~~~~ ~~~~~-~~~~~ ~~~~~~ lâché ou soutenu ~~~~~ ~~~~~~ ~~~~~~~~ ? ~~~~~-~~~~~ ~~~~ ~~~~~ ~~~ ~~~~~~~~~~~~~ ~~~~~~~~ ~~~~ ~~~~ ~~~~~~~~~~ ~~~~ ~~~~ ~~~ ~~~~ autres ?\nNi l’un ni l’autre : ~~~~~~~ ~~~~~~ ~~~~ ~~~~~~~, ~~~~~~ ~~~ ~~~~~~~~. ~~~~ ~~~~~~~~~ ~~~~~ ~~~~~~~~~~, ~~~~ ~~~~~~~~~~~ ~~~~~~~~~~, ~~~~ ~~~~~~~~~~~~~ ~~~~~~~~~~, les bons sont ~~~~~~~~~, ~~~~ ~~~~~~~ ~~~~~ ~~~~~~~~, ~~~~ ~~~~~~~~ ~~~ ~~~~~ ~~~ ~~~~~~, ~~~~ ~~~-~~-~~~-~~~~~~~ ~~~ ~~~~~~~ ~~~~ ~~~~~~~ et bosses, les ~~~~~~~~ ~~~~~~~ ~~~~~~~~ ~~~~ ~~~~~~~ ~~~ ~~~~ ~~~~~~ ~~~ ~~~ ~~~~~~~~~~~ ~~~~. ~~~ ~~~~~ ~~~’~~~ ~~ ~~~ dire qu’en art ~~~ ~~’~~ ~~~~~~ ~~~~ ~~~ ~~~~~~, ~~~~~~~~~~ ~~~~ ~~~~~~ ~~~~~~~~~~, ~~~ ~~~~~~~~~~ ~~~ ~~’~~ ~~ ~~~~~~ ~~’~~~~~~~~~, seulement des états ~~~~~~~~, ~~~~~~~~~~~~, ~~~~~~~~~~~~~~~, ~~~~~~~~~~~~~~~, ~~~~~~~~~~. ~~~~ ~~~ ~~~~~~ ~~~ ~~~~~ ~~~~~~ ~~~~~~~~~, ~~~ ~~~~~~~~~~~~~~~~~~, ~~~ ~~~~ ~~~~ souvent la même ~~~~~~. ~~~ ~~~~~ ~~~~ ~~~ ~~’~~~ ~~ ~~~ ~~~~~~~~~ ~~~ ~~~~~, ~~~~~ ~~~ ~~~~~~~~~~.


Pajenn:Imitation er Uirhiés Glorius Vari.djvu/56 - Wikimammenn\nPajenn:Imitation er Uirhiés Glorius Vari.djvu/56\nhac en dout ind discoeit guet vanité de ré ne zelient quet ou hanaouit.\nP’ou devezai bet disposition interior er Uirhiés, en esprit a humilité, guet péhani en hum gave perpet er sclerdér divin, en devezai groeit tehai bout aviset hac hum zefi, hac en devezai disoleit tehai ardeu trompus er speret a orgueil.\nNe ouyehér éhuéhat rai a vout trompet ér vuhé spirituel, surtout a pe receuér græ ceu extraordinær.\nEr péh a zou ul liqueur huêc ha divin, a éel anfin, ma ne zioallér, donnet de vout un ampoéson.\nA viscoah é hès bet remerquet penaus un inean véritablemant interior a souffre, hac en dès dobér a ol hé résignation de volante Doué, a pe bermet ma vou hanauet guet er-réral unan benac ag er græceu particuliér a receu guet-ou.\nAg en avis mad ag er Fé.\nMARI a rai réflexion, a lar en Aviel, a pe zas en ÆI de gonz doh t’hi a berh Doué. Hé humilité hé laquai d’obér er réflexioneu-zé, hac ehué hé fé.\nEr Uirhiés-cé quen aviset a ouyai penaus er goal-speret e hum change mara uéh én\nAdtapet diwar « https://br.wikisource.org/w/index.php?title=Pajenn:Imitation_er_Uirhiés_Glorius_Vari.djvu/56&oldid=105747 »\nKemmoù diwezhañ degaset d'ar bajenn-mañ d'an 15 Eos 2017, da 14:07.


Milinoù ha kêriadenn Kergoad a zo chomet 'giz gwechall. Miret int dibaoe ar bloavezhioù 70 - ekomirdi menez are\nDiffusion du vendredi 14 septembre 2018 Durée : 10min\nDalc'het 'vo gant ar 5vet post divyezhek e skol Plougerne ! Goude ur sizhunvezh a stourm eo deuet ar gerent a-benn d'o drec'h. Hag a nevez gant ar stourm da zifenn ti gwilioudiñ ospital Gwengamp ? Guillaume Bricaud a zispleg hiroc'h deomp. Anv a reomp ivez deus devezhioù europat ar glad e Kommanna.\nDalc'het 'vo gant ar 5vet post e skol Plougerne\nE Plougerne int aet betek an trec'h. Ar 5vet post skolaer divyezhek hag a oa en arvar a zo bet staliet en-dro 'barzh skol bublik ar Priñs Bihan. Divizet n'oa an ensellerezh akademiezh e lemel kuit, sizhun goude an distro. Aloubet 'oa bet ar skol gant ar gerent ar sizhun dremenet ha dalc'het 'oa bet ar skolaerez war al lec'h. Harpet eo bet ar stourm gant an ti-kêr ha gant kannaded ar vro.\nPetra 'vo an disoc'h evit ti gwilioudiñ ospital Gwengamp ?\nSetu aze ar goulenn hon eus savet da Guillaume Bricaud, engouestlet 'barzh ar stourm da zifenn servijoù an ospital. Ur fest-noz souten a vo aozet e Pabu 'benn warc'hoazh hag abadennoù all 'zo da zont, rak serriñ a c'hellfe ar servij gwilioudiñ e fin miz Genver.\nC'hoari escape game e Menez Are\nWarc'hoazh, da vare devezhioù europat ar glad e vo deus ur c'hoari escape game en ekomirdi e Kommanna. Klask terc'het kuit diouzh un ti kozh o tiluziañ amrinoù, setu ar pal. Tro 'vo ivez da weladenniñ kêriadenn Kergoat dre ar pemp skiantenn.


Jeder Mensch ein Künstler — Auf dem Weg zur Freiheitsgestalt des sozialen Organismus, taol-kaer, 1978\nSkritell savet pa zeuas Beuys da brezegenniñ en New School (New York) e 1974\nFiltz TV gant Lothar Wolleh\nJoseph Heinrich Beuys (12 a viz Mae 1921 e Krefeld - 23 a viz Genver 1986 e Düsseldorf) a oa un arzour alaman. Sevel a reas tresadennoù, livadurioù, delwennoù, taolioù-kaer, staliadurioù, oberennoù video ha kelennadurioù war an arzoù. Politikel-tre eo e oberennoù. Prederiañ a reas war an denelouriezh, an ekologiezh hag ar sokiologiezh. Gantañ e voe krouet ar c'hizellañ sokial hag a zo par d'un oberenn arzel hollek (neb a gar a zo arzour), dre ma'z eo diazezet war ar gevredigezh hag ar politikerezh. Tud zo a gav ez eo a dalvoudegezh e labour, re all ne gavont ket. Gwelet e vez memestra evel unan eus arzourien bouezusañ arz fin an XXvet kantved. Peurliesañ e vez keñveriet e labour gant hini arzourien al luskad Fluxus.\n1.2 An arzoù evel raktres-buhez\n1.3 An delwennoù sokial\nBeuys a c'hoarias gant istor e vuhez : lavarout a reas e oa bet ganet e Kleve, ha n'eo ket e Krefeld. Er bloavezhioù 1930 e tizoloas skeudennoù delwennoù gant Wilhelm Lehmbruck, hag evel-se e teuas c'hoant dezhañ da vezañ kizeller. E 1940 e tapas kaout e Abitur dres a-raok bezañ degemeret da levier karr-nij en arme-aer. P'edo o leviañ ur c'harr-nij e talbenn Rusia e-pad an Eil Brezel-Bed ez eas da flastrañ e Krimea. War a seblant e vije bet sikouret gant ur bagad soudarded alaman ha kaset d'an ospital. Met Beuys a lavaras e oa bet dastumet gant kantreerien dartar o dije roet mel dezhañ. Ur wech pareet e vije dihunet gant ur gwiskad druzoni warnañ, ha gant pallennoù feltr tro-dro dezhañ. An holl draoù-se o dije sikouret anezhañ da dreuzvevañ, ha setu perak en dije implijet an danvezioù-se en e oberennoù. Diwar e wallzarvoud e Krimea eo e savas holl e oberenn, a reas mojenn hiniennel anezhi. Goude an Eil Brezel-Bed e voe unan eus arzourien vrudetañ al luskad Bewegung. E-pad ouzhpenn tregont vloaz e savas a bep seurt oberennoù : tresadennoù, livadurioù, delwennoù hag e tistagas meur a brezegenn (Londrez, Düsseldorf, Brusel, Pariz, New York). Kelenner e voe ivez e Düsseldorf etre 1961 ha 1972.\nDanvezioù[kemmañ | kemmañ ar vammenn]\nDiwar 1964 ec'h implijas Beuys an danvezioù en doa meneget pa oa c'hoarvezet e wallzarvoud : feltr (da wareziñ diouzh ar yenijenn), druzoni (da aroueziñ an tommder hag an energiezh), mel, koar, douar, amann, loened marv, poultrenn, tammoù ivinoù ha blev.\n„Stadtverwaldung”, Kassel, Musee Fridericianum\n„7000 Eichen - Stadtverwaldung statt Stadtverwaltung”, Kassel\nAn arzoù evel raktres-buhez[kemmañ | kemmañ ar vammenn]\nDibar eo oberenn Beuys : ouzhpenn diazezañ holl e oberenn war e vuhez (ar pezh ne oa ket bet graet c'hoazh d'ar mare-se) e klaskas lakaat e oberenn da vezañ ur raktres-bezañs. Un dudenn (a veze gwisket bepred gant ur jiletenn hag un tog) a voe ijinet gantañ hag a gemeras perzh e meur a raktres : kelenner e skol arzoù-kaer Düsseldorf, krouet Deutsche Studenten Partei e 1966, krouer ar Skol-veur dieub etrebroadel (manifesto 1972) hag obererezhioù politikel ha sokial liesseurt. Godisus e chome memestra hag an dra-se a voe rebechet outañ. Rebechet e voe ivez outañ tu kevrinek e oberennoù, an doare ma'z implijas an Istor (an Eil Brezel-Bed a zo unan eus temoù e oberennoù) ha dreist-holl an doare m'en em azeule e-unan.\nAn delwennoù sokial[kemmañ | kemmañ ar vammenn]\nGant Beuys e voe ijinet an delwennoù sokial o fal lakaat ar gevredigezh da vezañ reishoc'h. Hervezañ e c'hall neb a gar bezañ arzour ha ma'z implije an dud o spered-krouiñ e vefent dieub.\nDiskouezadegoù[kemmañ | kemmañ ar vammenn]\nUnan eus salioù Joseph Beuys er Museum für Gegenwart, Hamburger Bahnhof e Berlin\nDiskouezadeg daouvloaziek Venezia, 1975\nDiskouezadeg daouvloaziek Pariz, 1971\nHiltrud Oman, Joseph Beuys. Die Kunst auf dem Weg zum Leben, Heyne, 1998(ISBN 3-453-14135-0)\nBernard Lamarche-Vadel, Joseph Beuys. Is it about a bicycle?, Marval – Diskouezva Beaubourg - Sarenco-Strazzer, 1985\nAlain Borer, Joseph Beuys. Un panorama de l’œuvre, La Bibliothèque des Arts, 2001\nFree International University Amsterdam\nJoseph Beuys : a brief biography\nJoseph Beuys Archives\nDielloù diwar-benn Joseph beuys war lec'hienn diskouezva Hus\nAdtapet diwar « https://br.wikipedia.org/w/index.php?title=Joseph_Beuys&oldid=1965491 »\nKemmoù diwezhañ degaset d'ar bajenn-mañ d'an 18 C'hwe 2022, da 09:19.


a-guzh - Wikeriadur\nEus a ha kuzh.\na-guzh (da ub. / da udb.) /aˈɡyːs/\nHep bezañ gwelet.\nEn amzer-ze ne ket limansenned a zaouzek, pevarzek vloaz, ne ket coz pebrennou, scanv ho fennou evel an avel, ne ket merc'hodennou boaz hepken da c'hoari gant craon dirak an oll, pe da zuna o bizied a guz, pe da vonsclennad, da vouzad divar netra... eo a c'hoantea trei ha distrei ho mammou evel crampoez var eur billik, ho foulza, ho heurta a gleiz hag a zeou evel chatal, lezel gantho an ti da scuba; ar zaoud da c'horo, ar c'hreier da gempenn, da c'houzeria, evit mond ho unan en ho ioul da c'haloupad ar c'heriou, ar foariou, ar pardoniou, evit en em blanta en deiz, en noz, e nousped a danjer.... — (Lan an Dall, Brema ha guechall, Feiz ha Breiz, 24 Eost 1867, p. 236a.)\n- Nan, ne davin ked ; re-hir'zo e c'houzavan poan hag e sec'han va daerou a guz ; re c'houlied va c'haloun da genderc'hel pelloc'h ; [...] — (A. Hellard, Lilien ar vourc'h, Le Courrier du Finistère, 21 Kerzu 1889, p. 1d.)\nRe bell e oa bet a guz ha brema ra baro\nEtouez ar stered all dre Vreiz holl tro war dro — (Gab Milin, Meuleudi Breiz ha Breiziz, Ar Vro, Here 1909, p. 197.)\nA-guzh d'an daoulagad, da zaoulagad ub.\n[...] ; Doue eo krouer an env hag an douar, krouer an oll dud, krouer peb tra zo a vel pe a guz d'hon daoulagad. — (Diviz etre eun Eskop hag eur potr bihan emzivad, La Résistance, 17 C'hwevrer 1894, p. 1b.)\nAdtapet diwar « https://br.wiktionary.org/w/index.php?title=a-guzh&oldid=305846 »\nKemmoù diwezhañ degaset d'ar bajenn-mañ d'an 15 Du 2020, da 11:16.


kaout doare - Wikeriadur\nSavet diwar ar verb kaout hag an anv-kadarn doare\nkaout doare da ober un dra bennak /Distagadur ?/\nDiskouez bezañ oc'h ober un dra bennak\n— Doare hoc'h eus, emezan, da glask unan bennak da vont ganeoc'h ? — (G. MILIN, Gwechall-goz e oa..., Kemper, 1924, p. 45.)\nPa seller etremek ar c'hreisteiz, he deus doare Tuchenn Sant Mikael da vezañ stag ouzh Tuchenn ar Mouilc'hi, anvet c'hoazh Menez Kador. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 14.)\nAr ger gouren, implijet e brezhoneg evit envel ur pegad etre daou zen, en deus doare da vezañ bet anavezet mat gant pobloù seven amzerioù kozh an Europ, [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 34.)\nEvel tud o vont d'ar groug, e kerzhemp d'an douar ha, dre ma tostaemp outañ, en devoa doare da vezañ ken gwazh pe washoc'h hag ar mor dichadennet. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 19.)\nNe voen ket evit mirout da soñjal koulskoude e oa an den finoc'h, kalz finoc'h eget m'en doa doare da vezañ. — (Roparz Hemon, Diamantoù Keroulaz, Al Liamm, 1964, p. 207.)\nUr pezhiad hini hir, ront ha lufrus. Doare he doa da vezañ skañv rak ne sanke ket kalz en dour. — (Goulc'han Kervella, Lara, Al Liamm, 1989, p. 203.)\ngalleg : avoir l'air (fr) (de faire quelque chose)\nAdtapet diwar « https://br.wiktionary.org/w/index.php?title=kaout_doare&oldid=186545 »\nKemmoù diwezhañ degaset d'ar bajenn-mañ d'an 1 Kzu 2014, da 18:01.


Hedvig Charlotta Nordenflycht - Wikipedia\ngant Ulrika Pasch (1735-1796)\ngant Johan Fredrik Martin (1755-1816)\nHedvig Charlotta Nordenflycht (Stockholm, 28 a viz Du 1718 – Lugnet, 29 a viz Even 1763) a oa ur varzhez svedat.\nBrudet eo evit bezañ bet ar wregelourez svedat kentañ, hag evit kizidigezh he barzhonegoù a garantez.\nDaoust ma oa bet levezonet gant mennozhioù Kantved ar Sklêrijenn he devoa tapet deskadurezh drezi hec'h-unan, ha miret he devoa un tu deolour ha trivlidik a zo anat en he skridoù.\nMarv he danvez-pried e 1737 ha hini he fried e 1741 seizh mizvezh hepken goude an eured he broudas da skrivañ he barzhonegoù kentañ ; un nebeud anezho a voe embannet dindan an talbenn Den sörjande Turturduvan ("An durzhunell c'hlac'haret") e 1743. Nevez-flamm el lennegezh svedat e oa ton an oberennoù-se.\nDont a reas Hedvig Nordenflycht da vezañ ur bennskrivagnerez en he bro, pa embannas c'hwec'h levr barzhonegoù etre 1743 ha 1749.\nE-kerzh ar bloavezhioù 1750 e voe dilennet en ur gevredigezh lennegel anvet Tankarbyggarorden ("Urzh ar saverien soñjoù"). Ar gevredigezh-se a embannas un dastumadenn eus labour izili an Urzh, anvet Våra försök ("Hon taolioù-arnod"), e teir levrenn (1753, 1754 ha 1756) ; un adembannadur adwelet a voe embannet e div levrenn (1759 ha 1762) dindan an talbenn Witterhetsarbeten ("Labour lennegel").\nE-keit-se, e 1761, e vagas Hedvig Nordenflycht karantez evit un den yaouankoc'h egeti ; nac'het e voe ar garantez-se, hag he fennoberennoù eo ar barzhonegoù a skrivas er predad poanius-se.\nUn dibab eus hec'h oberennoù[kemmañ | kemmañ ar vammenn]\n1743 : Den sörjande Turturduvan ("An durzhunell c'hlac'haret")\n1744 : Qwinligit Tankespel, av en herdinna i Norden ("C'hoari soñjoù ur vaouez, gant ur vaesaerez en Norzh"), peder levrenn bet embannet etre 1744 ha 1750\n1744 : Fruentimbers Plikt att upöfwa deras Wett ("Dever ar merc'hed da c'hourdoniñ o spered")\n1752 : Våra Försök ("Hon taolioù-arnod"), a-gevret gant izili all eus Tankarbyggarorden\n1761 : Fruentimrens försvar ("Da zifenn ar merched")\n1762 : Öfwer en hyacinth ("A-zivout ul louzaouenn-ar-goukoug")\n↑ Encyclopædia Brittanica (en)\nAkademiezh Sveden] (sv)\nAdtapet diwar « https://br.wikipedia.org/w/index.php?title=Hedvig_Charlotta_Nordenflycht&oldid=1457230 »\nKemmoù diwezhañ degaset d'ar bajenn-mañ d'an 3 Ebr 2013, da 23:43.


Emission Gouel Sinema Douarnenez 2014 Indonesia Papoua treuzgenaded hag etrerevidi : Gouel sinema Douarnenez 2 meurzh\ngouel sinema douarnenez 5 gwener\nMelena Helias, Yann Simon, Laetitia Fitamant, Gael Helar…\nGouel sinema Douarnenez 4 yaou\nGouel sinema Douarnenez 3 merc'her\nGouel sinema Douarnenez 2 meurzh\nMelena Helias, Yann Simon, Gael Roblin, Laetitia Fitaman…\nGouel sinema Douarnenez 1 lun\nEmission Gouel Sinema Douarnenez 2014 Indonesia Papoua treuzgenaded hag etrerevidi - Pâssée donée le 05.09.2014\nmoullage de la tête d'Atai chef canaque. rendu en 2014 par le gouvernement français à la nouvelle calédonie\nGael Helary teknikour radio Kerne\nPâssée menée o : Morgane Bramoullé, Laëtitia Fitamant, Lou Millour\nMelena Helias, Yann Simon, Gael Roblin, Laetitia Fitamant, Gael Helary, Morgane Bramoullé ha Lou Millour bodet tro d'an daol evit splujañ e temoù pinvidik gouel DZ ar bloaz mañ.\nDa glevet en abadenn:\nAvel Corre an dianav a rog ac'hanon\nYuna ha merc'hed ar stal te ha gwastili\nUr poent geo-politikel war Indonesia, lazhadeg ar gomunisted en 1965 (3 milion a dud lazhet dindan 1 bloaz)\nITW: Kanaki, distro penn Atai roet en dro gant gouarnanmant bro c'hall, hag arno vannier war ar pitch dating e BZG\nKronik filmoù: ar film "Guerilleras" db benn stourmerezed Treuzjener\nedito ar rener Yann Stephant e levr ar festival:\nPlaouiañ, diskouez, dispenn, bouchiñ hag entaniñ sinemaioù ar bed, an holl vedoù, a ra Gouel ar Filmoù e Douarnenez. Amsellet ha talvoudekaat ar pobloù, ar minorelezhioù, an hiniennelezh lakaet war- wel a ra ivez. Met en tu-hont da-se e tegemer, e vign hag e voumoun an dud pedet : Aborigened, Tud Vouzar, Papoued, Kanaked, Rromed, Beajerien, Maoried, Katalaniz, Bretoned, Etrereviaded hag all... Difin, met choazet mat eo ar roll. Amañ hag ahont eo bet piket o c'halonoù dezho holl, hervez choant skeudennoù, kaozioù, selloù ha serroù-la- gad, spinoù ha langachoù, mignoniezh, met ivez breuriezh.\nSeizh vloaz ha tregont zo emañ hor chevredigezh gant ar memes soñjoù : nach kement a zo bet raksoñjet, ragarchantaouet, chalket hag esmoret en a-raok, ha mirout a glask spicheriennoù beurvat a-fet si- nema broadel, hep na vefe bet an disterañ preder war an traoù bevet hag al leurenniñ ; an digended skars, hag etrezomp hon-unan. Ur ger, bet dibabet ganeomp a rankfe bezañ skrivet war ar riblenn draoñ, da dermeniñ mat an degouezh-se : « Lyannaj », a dalvez kement ha liam- mañ, skoulmañ ha bevañ a-gevret e kreoleg, kaerat yezh. Filmoù fal- tazi, teulfilmoù, skeudennoù bev pe difiñv, parlantoù, kejadennoù, len- negezh, sonadegoù eus un enezenn deben, da rannañ laouen hervez choant ar blasenn hag ar gêr... Eskemm, sed aze ur ger-stur a-zoare ma zo unan, hag evel-just ne vimp ket sevennaet betek re, er chontrol- bev, youl ha startijenn a vo ganeomp !\nPobloù Ebezeg Indonezia, Timor ar Reter ha Papoua a bed Gouel ar filmoù er bloaz-mañ. Meskailhet eo istor ha planedennoù pep hini, evit ar gwellañ degouezh pe falloch evit fall. Minorelezhioù all gwas- ket o sevenadurioù, a samm kement a reont, a zo bet pedet adarre, an heñvelreviaded en o-zouesk, gant hor mignon(ez) Vincent Guillot, un (d)treizher(ez) soñjoù a-feson, ur brezelour a dal ouzh ur gevredigezh a nach an etrereviadelezh ; ha gwashoch, a vachom, a vourev, a hes- kenn, a frigas korf ha spered, och implij digarez toull « lezenn ar ge- nadoù ». Ar re Vouzar avat neo ket aesoch dezho, pa rankont talañ ouzh ensavadurioù a zalch da wareziñ kozh reizhennoù stultennek, re- diañ an eskemm dre gomz da skouer, pe choazh broudañ dan em- plantennoù kokleel.\nBirvilh a zo e Douarnenez evit a sell ouzh ar sevenadur breizhat hag ar yezh, ar brezhoneg evel-just. Bev-mat int, laouen, a-genlusk gant ur gêr a chom plom en he sav, a-drugarez da nouspet kevredigezh ivez. E- kerzh ar Festival e challo neb a gar beajiñ da-geñver ur parlant e bre- zhoneg, ha treuziñ ar blasenn da vont da derriñ e seched ouzh taol- gont tavarn Diwan. Er salioù sinema e vo brezhoneg ivez, a-drugarez dar Meuriad Bras, a zo anezhañ teñzor bloaziek ar chrouiñ filmoù e Breizh.\nMignoniezh etre tud a zo diwanet a-hed ar bloavezhioù, ur vi- gnoniezh arzel ivez, liammoù don a zo bet skoulmet. Ar Meuriad bras eo gouron ha lusker an istor-se, al « Lyannaj » bet krouet, an avañtu- rioù sinematografek, politikel, a gened, ha kridiennoù ar bed, spinet gant keleier, kent o ankouaat ; Timbuktu da skouer gant Abderrahmane Sissako, a gont disailhadenn folled Doue e Bro-Vali.\nPenaos chom hep trugarekaat a-greiz-kalon, Eric Premel, bet ken degemerus, brokus, ul loaidig a follentez tener dezhañ, ha kemend-all a blijadur o vont a-hed hag a-dreuz gwenodennoù. Ur salud a vreuriezh dur mignon mourennek, aet dar bed all, pa oa bet, da heul inizi ha mi- norelezhioù o hadañ perlez a zeneliezh


Samedi 27 mars 2021 à 15:09\nAr Stêr-Archant en Uhelgoad © Radio France - Axel Perret\nGant ar gonterez ha ganerez eus Kommana Awenn Plougoulm emaomp ar sizhun-mañ. Desket he doa ar plac'h-mañ - genidik eus bro Leon - kanañ ha dibunañ mojennoù gant ar c'honter Jañ-Mai Skragn eus an Uhelgoad hag gant Maurice Poulmarc'h a zo o chom er barrez-se ivez abaoe ugent vloaz.\nMaurice Poulmarc'h a zo bet tostoc'h ouzh Awenn, abalamour ma oa kamarad d'he zad. Hag ar ganerez a zeue eus bro Leon betek Brenniliz evit kemer perzh e kentelioù gavotenn veze graet gant Maurice du-hont. Hag Awenn he deus taolet ur sell pizh diwar-benn istorioù menez Are, traoù da gontañ ha gavotennoù pe laridennoù desket gant Jañ-Mai Skragn.\nAwenn Plougoulm e-kichen Toull an diaoul en Uhelgaod © Radio France - Axel Perret\nHag evit gwir eo koad an Uhelgoad hag e reier ul lec'h fromus evit kontañ mojennoù eus ar vro : kraou an diaoul, poull dour ar moc'h gouez, ar Stêr-Arc'hant o redek er c'hoad, an toull don e-kichen bez Viktor Segalenn.\nHag un istor a zo da zibunañ du-hont diwar penn Dahud, merc'h ar roue Gradlon, gant Awenn Plougoulm. Un dunnelenn a oa gwechall-gozh etre an Uhelgoad ha Kêr Is (Douarnenez ?) ha Dahud a zeue er c'hoad gant he c'harantezed. Met droug 'veze graet dezho, bountet anezho diouzh ur pont e-barzh an toull-don ganti ha beuzet anezho !


Buhez ar Sent/1894/Melar - Wikimammenn\nBuhez ar Sent/1894/Melar\n◄ Ann Elez Gardian Melar Fransez a Asiz ►\nHogen, Millio a leze eur mab, he hano Melar, ha ne oa c’hoaz nemed seiz vloaz. Rivod a zonjaz laza hema ive ; rak aoun en devoa da veza didronet ganthan divezatoc’h, pa vije deuet enn oad. Kas a eure eta soudarded da lamet he vuez digant ar prins iaouank ; mes ar zoudarded-se a gavaz anezhan kel laouen outho, ker karantezuz ha ken henvel ouz he dad, ma oue tenereat ho c’haloun ha ma’z ejont dioc’htu enn dro da c’houlenn gras evithan. Neuze Rivod, e leac’h rei urs d’hen lakaat d’ar maro, a lavaraz trouc’ha d’ezhan hebken he zorn deou hag he droad kleiz, evit na c’hellje biken manea eur c’hleze na pignat var varc’h ; ha setu ar pez a oue great var ann heur.\nKerioltanus a respountaz e renke da genta goulenn kuzul digant he c’hreg. Hogen, he c’hreg a oue avis e tle eunn tad hag eur vamm lezel gant ho bugale ar muia ma c’hellont a zanvez, ha var gement-se Kerioltanus a zistroaz da lavaret da Rivod oa prest da ober ann taol. Ar vech-ma, he vab hena, hanvet Justin, a ieaz ive asambles ganthan.\nAdtapet diwar « https://br.wikisource.org/w/index.php?title=Buhez_ar_Sent/1894/Melar&oldid=30768 »\nKemmoù diwezhañ degaset d'ar bajenn-mañ d'an 20 Gen 2012, da 22:51.


Ar Barados (Catechis, 1817) - Wikimammenn\nAr Barados (Catechis, 1817)\nL. Prud’homme, 1817 (p. 202-203)\n◄ An Ifern Ar Barados Ar Sacramancho ►\nBarados a signifi plaç a joa hac a blijadur en peini Doue a recompanç an oll ineo evurus. Chetu amàn an description a ra sant Yan eus ar Barados.\n« Guelet a ris ar guær santel, Jerusalem nevez ; abeurs Doue e tisquenne voar an douar, ornet evel ur plac’h yaouanc en deiz e heured, evit receo e friet. Clevet a ris ur voez vras, peini a voa voar an trôn, hac a lavare : Chetu amàn demeuranç Doue gant an dud, hac èn a chom gante ; ii a vezo e bobl, hac èn a vezo o Doue. Torcha a raïo an daëlo eus o daoulagat, ne varvont quen : n’o defo quen na daëlo da scuil, na poan, na labour ; an treo-se tout a so tremenet. » S. Paul goude bezàn guelet ur sceud eus ar barados, a so carguet a guement a admiration, quen na ell lavaret nemet ar c’homso-màn « Lagad an den n’en deus biscoas guelet, e scouarn biscoas clever, e speret n’en deo quet capabl da gompren, e deod da exprimàn peguen caër eo ar recom-anç en deus preparet Doue d’e servigerien ! »\nAr barados a so exant a bep poan ha leun a bep plijadur. Enno an ineo evurus a garo, a adoro, a veulo Doue da jamæs. Ma c’halfemp compren petra eo ar jouissanç eus un Doue, e varfemp gant an horreur ous ar pec’het, pe gant ar glac’har d’en bezan cometet ! En em unissomp eta gant J. C. er bed-màn, evit ma vezomp unisset gantàn un deiz en gloar ar barados.\nAdtapet diwar « https://br.wikisource.org/w/index.php?title=Ar_Barados_(Catechis,_1817)&oldid=118107 »\nKemmoù diwezhañ degaset d'ar bajenn-mañ d'an 6 Eos 2018, da 15:02.


Israel HaYom (ישראל היום en hebraeg, a dalvez "Israel hiziv") a zo ur gazetenn bemdeziek hebraek digoust a vez embannet en Israel. Embannet e voe evit ar wech kentañ d'an 30 a viz Gouere 2007. Stumm un tabloid a zo dezhi. Daoust ma tenn hec'h anv da USA Today n'eus liamm ebet etre an div gazetenn. Amos Regev eo a zo e penn ar gazetenn. A-fet skignañ ez eo eil kazetenn Israel (e dibenn 2009 e voe jedet e oa kresket ar skignañ eus 23,2% da 26,6%.\nIngaladur Israel HaYom e Jeruzalem\nPa voe krouet e voe kevezerezh etrezi ha Israeli, ur gazetenn digoust all, aet da get abaoe. E miz Here 2009 e voe krouet embannadur an dibenn-sizhun.\nHervez kazetennerien' zo ez eo neptu savboent Israel HaYom (daoust ma'z eo kentoc'h ur gazetenn eus an tu-dehou), padal e kav da re all n'eo ket gwir. Hervez Ben-Dror Yemini ez eo ur gazetenn "a laka an demokratelezh en arvar".\n↑ http://www.globes.co.il/serveen/globes/docview.asp?did=1000534102&fid=942 TGI survey shows "Globes" only paper to grow, Li-Or Averbuch, 27 a viz Genver 2010, Globes\n↑ http://www.nrg.co.il/online/1/ART1/993/891.html Israel HaYom is a danger to democracy, en-Dror Yemini, 25 a viz Kerzu 2009, Maariv\n↑ http://www.israelhayom.co.il/site/newsletter_opinion.php?a=2807 Who is really fighting for democracy?, Dror Eydar, 31 a viz Kerzu 2009, Israel HaYom\nLec'hienn Israel HaYom (hebraeg)\nLec'hienn Israel HaYom (saozneg)\nAdtapet diwar « https://br.wikipedia.org/w/index.php?title=Israel_HaYom&oldid=1458442 »\nDernière modification le 4 Ebr 2013, à 01:23\nKemmoù diwezhañ degaset d'ar bajenn-mañ d'an 4 Ebr 2013, da 01:23.


Tchetchenia - Wikipedia\nTchetchenia e Kevread Rusia.\nTchetchenia, pe Tchetchnia (tchetcheneg: Нохчийчоь, Noxçiyçö; rusianeg: Чечня́, Tchetchnia), ent-ofisiel Republik Tchetchen, a zo ur Republik eus Norzh ar C'haokaz enframmet e Kevread Rusia. Anvet eo Itchkeria gant an disrannourien. Sölƶa-Ġala (Grozniy e rusianeg) eo ar gêr-benn. E 1991 e tisklêrias ar gouarnamant an dizalc'hiezh, ar pezh a zegasas brezel gant gouarnamant kreiz Moskov hag ar re a-du gantañ; ur brezel kentañ etre 1994 ha 1996 hag un eil etre 1999 ha 2000. Faezhet e voe ar gouarnamant disrannour er bloaz 2000.\nAdtapet diwar « https://br.wikipedia.org/w/index.php?title=Tchetchenia&oldid=1864912 »\nKemmoù diwezhañ degaset d'ar bajenn-mañ d'an 4 C'hwe 2020, da 23:29.


Katell Peron, kenurzhierez - Ti Douar Alre\n30 Eost 2017\nKatell Peron, kenurzhierez\nDonemat da gKatell Peron ec'h erru e he c'harg e Ti Douar Alre !... Ganet eo e Noal-Muzilheg; goude bout studiet er skol-veur (lizhiri hag arzoù), tapet ur vestroniezh àr an touristelezh (meriñ ar glad) ha graet meur a staj, he deus labouret ur prantad e Pariz e-ser ar gengevredigezh Fédération Patrimoine et Environnement. Goude bout distroet da Vreizh ha bout heuliet ur stummadur daoulamm e brezhoneg (6 miziad get Stumdi) e ta neuze da kreñvaat pare Ti Douar Alre. Karget e vo da genurzhiiñ ha da heuliiñ holl oberezh an aozadur; kement ha bout bemdez, anat eo, henterourez kentañ an nep, ezel ag ar rouedad pe get, é tonet e darempred get an ti.


Goulennaoueg Pal Redadeg 2020\nPublié le 9/10/18 17:15 -- mis à jour le 09/10/18 17:16\n(voir le site) class="spip_in" title="jpg/img_9866-2.jpg"> (voir le site) width='500' height='334' alt='JPEG - 488.6 ke' />\nDa youlidi ar Redadeg\nDa gentañ penn e lâromp deoc'h trugarez vras evit ho perzh e aozadur Redadeg 2018. Met lâret n'eo ket tout ! Fell a ra deomp ouzhpenn-se pediñ ac'hanoc'h d'ur fest aozet d'ar Sadorn 10 a viz Du evit bodañ youlidi ar Redadeg. Kaset vo ar programm deoc'h benn nebeut.\nMa plijfe deoc'h anveout gwelloc'h mont en-dro ar Redadeg e pedomp ac'hanoc'h da gemer perzh en hon emvod kentañ d'ar Sadorn 20 a viz Here, e Karaez, ivez.\n(voir le site) width='8' height='11' class='puce' alt="-" /> 10e-12e30 : degemer ar re nevez > ober anaoudegezh, aozadur ar Redadeg (live lec'hel ha live Breizh), respont d'ar goulennoù…\n(voir le site) width='8' height='11' class='puce' alt="-" /> 12e30-2e : pred rannet\n(voir le site) width='8' height='11' class='puce' alt="-" /> 2e-4e30 : emvod-meur ar Redadeg (digor d'an holl, met dav eo bezañ ezel(ez) evit votiñ).\nTrugarez da lâret deomp an abretañ ar gwellañ hag-eñ veoc'h gwelet pe get.\nEvidomp prientiñ hon emvod-meur bloaziek e kinnigomp deoc'h respont d'ur sontadeg berr. Hervezoc'h, petra eo palioù pennañ ar Redadeg evit ar bloavezhioù da zont ?\nTrugarez da respont d'ar sontadeg en linenn d'ar Meurzh 16 a viz Here d'an diwezhatañ, amzer deomp dielfennañ an disoc'hoù a-raok an emvod-meur. Ho respontoù a sikouro ac'hanomp da zibab ha da dapout divizoù evit dazont ar Redadeg (war an aozadur, war an arc'hant, war ar c'hehentiñ…).\nLeïla Simon ha Jerald ar Gov, kenbrezidanted ar Redadeg\nArouez vev treuzkas ar brezhoneg eo ar Redadeg a rummad da rummad, a vro da vro, en ur zastum arc’hant evit skoazellañ ar brezhoneg er gevredigezh a-vremañ. Ganet e 2008, un darvoud a bep eil bloaz eo. An trede Redadeg a oa e miz Mae 2012, eus Brest da Zouarnenez Redek a reont milliadoù a dud, noz ha deiz, dre an 5 departemant Breizh. Redadeg a-eilek km ha km a-hed 1500 km, ar vazh, arouez ar brezhoneg, a zo enni ur gemennadenn guzhet, treuzkaset eus an eil dorn d’egile hag a vez lennet en degouezh. Un darvoud ar un dro kengred, sportel, sevenadurel, bevet a-stroll ha gant plijadur. Aozet e vo e 2014 eus Montroulez d'ar Sadorn 24 a viz Mae betek Groñvel d'ar Sadorn 31 a viz Mae. ar Redadeg - BP 15 - 35310 Morzhell / Mordelles - 09 61 20 26 11


Ar Wagenn - Wikipedia\n"Ar wagenn" zo istor ur c'hlasad a zo o labourat e-pad ur sizhun war an diktatouriezh. Ar c'helenner Aotroù Reiner a choaz diskouez dezho petra eo un diktatouriezh o lakaat anezho da sevel unan. Goulenn a ra gant an dud bezañ gwisket er memes doare : ur roched gwenn hag ur jean. Lakaet ez eus e plas ur sin evit en em saludiñ, un arouez...Tout ar pezh a vez adkavet en un diktatouriezh. Lod a gemer ar raktress en un doare sirius tre, evel Tim da skouer. Lod a gav an dra se farsus. N'ez eus nemet daou zen a gav un danjer er gwagenn. Kreskiñ a ra ar feulster. Difenet eo d'an dud n'int ket er gwagenn da mont e lec'hioù zo evel ar skate park da skouer. An dud a sonj dezho ne vez graet nemet traoù mat ganto peogwir eo bet goulenet dezho gant ar gwagenn. Mont a ra Karo da komz gant ar kelener. Goulenn a ra dezhañ paouezh ar gwagenn. Deskiñ a ra dezhañ petra a c'hoarvez e gwir. Met ne oar ket n'eo ket muiñ ar mestr ken.\nAr gwagenn a deu e penn kentañ eus un taol arnod graet gant ur c'helenner skol-veur anvet «Ron Jones» e Palo alto e California. Lavaret en eus : «deskin a ran da va sklolajidi petra eo ur spered nazi, o laakat anezho da vezañ nazied ». Skrivan a ra ul levr war an taol arnod anvet «The third wave». Enbanet eo en ur c'hazetenn anvet «CoEvolution Quartteley». An istor a desach ur productour anvet Norman Lear. Krouiñ a raio ur film evit an tele anvet «the wave». Ar film a recevo ur «peabody award» e 1981, hag un «emmy award» e 1982. E 1981 e skriv Todd Straser ul levr anvet «The wave». Plijet eo bet kalz an dud gant al levr. Troet eo bet e 15 yezh .Ar film a zo deuet er maes e 2008. Evit skrivañ ar scenario e goulenn sikour da Ron Jones evit e chomfe ar film tost a-walc'h ouzh ar gwirionez. Ar film en eus recevet kalz a prizioù da skouer : 2 loread eus ar filmoù alamaneg, Ur priz arem evit ar gwelañ film. An istor se en eus beajet eus skrivagner da skrivagner, an holl obererezhioù dizkouezet aze o deus doareoù dishenvel da vezañ displeget lod zo muioc'h psikologel lod muioc'h skrivet e doare un istor, pep doare a zo mat dipant a ra eus ar sel on eus c'hoant selet an istor.\nAr realisatour zo anvet Dennis Gansel, ganet eo ar 4 a viz ere 1973 e Hanovre. Studial a ra eus ar bloavez 1994 betek ar bloavez 2000 en «Hochshule für Fernsehen und film» e Munick. E film kentañ 'zo anvet «Das phantom» gant «Jürgen Vogel» a c'hoari roll ar c'helener er gwagenn evel aktour penañ. Dennis Gansel 'zo ivez un actour. Gelout a ra tremen eus ur film war an nazied feulst tre evel napola da skouer, d'ur film evit ar re yaouank. Setu hollad ar filmoù en eus graet pe c'hoariet e barzh :\nSell an dud war ar filmAozañ\nAr Wagenn a zo ur film a chench doare da sellet an dud. Goude bezañ sellet ar film-se ez eus tu en em sevel kalz a goulenoù. War an traoù spontus a c'hell ober mab den evel e-pad an eil brezel bed : lazhadeg ar yuzevien da skouer. Diskouezet e vez hep mez ar pezh a sonj ar yaouankiz alaman ouzh ar mare e lec'h e oa hitler er bro. An doare ma c'hell un dictatouriezh kemer galloud war un den. Merzhet meus e oa div doare dud en un dictatouriezh a re a zo adu gant ar menozhiou eus an dictatouriezh. Hag ar re a zo eno nemet evit klask bezañ er surentezh. Ar re se eo ul lodenn eus an dud a lak ac'hanon da sonjal el levr matin Brun, gwelet e vo goude.\nUl labour bras zo bet war skritell ar film-se. Gwellet e vez dirak aotroù Wenger gant un dra war ar brec'h evel ma oa gant an nazied.Ar brec'h all zo uhel gant an dorn stardet. A-drenv ez eus ur mor a dud gant ar memes dilhad azezet. Seblantout a reon bezan laouen. Gwelet e vez e-barzh ar mor a dud ur plac'h a ra ar c'hontrol mik eget ar re all. Gwisket eo e ruz, war sav eo ar brec'h kroaziet. Diskouez a ra an dud a zo o stourmañ a enep ar gwagenn. Gwelet e vez en hec'h skrivet e gwenn : «Krediñ a reoc'h ne vefe ket posubl e deufe en dro un dictatouriezh nevez ». Diskouezh a ra mat diouzhtu spered ar film.\nLakaat a ra al levr Matin Brun da sonjal er gwagenn. Bez eo istor daoù gamaladed en em gav pep devzh goude al labou evit c'hoari kartoù. Kaozeal a reont eus al lezenou nevez a zo bet lakaet e pleustr gant ar gouarnamant. Difenet e oa kaout ur c'hi pe ur c'hazh eus ul liv all eget gell. Lavaret e oa bet gant ar skiantourien hag e oant gweloc'h, neuze ne oa netra da lavaret. Goude e oa tro ar gazetenoù, al levrioù. An holl a oa o en em goulenn perak, met bez e oa lezenoù. N'o doa netra da lavaret. Betek un deiz...\nFichenn deknikel an treiñAozañ\nAdtapet diwar « https://br.wikipedia.org/w/index.php?title=Ar_Wagenn&oldid=1901988 »\nDernière modification le 6 Mae 2021, à 12:11\nKemmoù diwezhañ degaset d'ar bajenn-mañ d'an 6 Mae 2021, da 12:11.


Kachmir - Wikipedia\nKachmir zo ur vro veneziek lec'hiet en hanternoz Indez. 10 milion a dud a zo o chom enni.\nKartenn Kachmir kelc'hiet e glaz : Pakistan e gwer, India e glaz, Sina e melen, ar broioù all e gris, no man's land skorneg Siachen e glaz.\nGwechall, betek kreiz an XIXvet kantved, ne dalveze ar ger Kachmir nemet evit un draoñienn, Traoñienn Kachmir. Goude eo bet roet an anv Kachmir d'ur vro vrasoc'h da vare ar raj breizhveuriat (Impalaerezh an Indez) . D'ar mare-se e oa Jammu-ha-Kachmir ur stad priñsel da lâret eo un unpenniezh waz d'ar gurunenn vreizhveuriat.\nAbaoe ar Brezel kentañ etre India ha Pakistan e 1947 eo rannet ar vro etre an teir stad India, Pakistan ha Republik Pobl Sina. Evel ma weler war ar gartenn emañ Jammu ha Kachmir en India, Azad Kashmir ha Gilgit–Baltistan e Pakistan, ha Aksai Chin ha traoñnienn Shaksgam e Sina. An daou diriad sinaat a voe roet da Sina gant Pakistan.\nKenderc'hel a ra India da c'houlenn a vefe roet dezhi Kachmir a-bezh, da lâret eo Aksai Chin, traoñnienn Shaksgam, Gilgit-Baltistan hag Azad Kachmir ouzhpenn an tiriadoù a zo dija dindan he beli. Pakistan a c'houlenn Jammu ha Kachmir. Tennderoù politikel ha milourel a vez ingal entre India ha Pakistan. Torret eo bet statud emrenerezh Jammur-ha-Kachmir gant India e miz Eost 2019.\nLuskadoù dizalc'hour a zo ivez.\n10 milion a dud a zo war ur gorread a 218 000 km2.\nIndia Traoñienn Kachmir ~4 milion 95 % 4 % – –\nJammu ~3 milion 30 % 66 % – 4 %\nPakistan Azad Kashmir ~2,6 milion 100 % – – –\nSina Aksai Chin – – – – –\nStatistikoù gant ar BBC.\nAdtapet diwar « https://br.wikipedia.org/w/index.php?title=Kachmir&oldid=1843239 »\nKemmoù diwezhañ degaset d'ar bajenn-mañ d'an 9 Eos 2019, da 10:56.


Kaozeadenn Implijer:QuartierLatin1968 - Wikipedia\nDegemer mat war ar Wikipedia brezhoneg. Ezhomm ez eus eus pennadoù a c'hellfe plijout d'an holl vrezhonegerien hag e-touezo ar skolidi, ar skolajidi ha al liseidi. Ma ne ouzez ket gant petra e c'hellfes kregiñ e-barzh, sell ouzh ar pennadoù diglok pe da reizhañ.\nKazi pep tra a c'hell bezañ ur sujed : skiantoù ha diduamant, "varièt" ha prederouriezh, kêriadennoù ha liorzhiñ hag all...\nCh. Rogel 22:20, 17 July 2005 (UTC)\n1 Eus pennad c'hoazh?\n4 Pennad mat\nEus pennad c'hoazh?[kemmañ ar vammenn]\nDegemer mat ivez war ar Wikipedia brezhoneg.\n--Paotr 20:31, 18 August 2005 (UTC)\n--Neal 5 Du 2006 da 09:21 (UTC) (Merour)\nAdtapet diwar « https://br.wikipedia.org/w/index.php?title=Kaozeadenn_Implijer:QuartierLatin1968&oldid=268077 »\nKemmoù diwezhañ degaset d'ar bajenn-mañ d'an 17 Kzu 2007, da 16:24.


Produet e Breizh a sin an emglev Ya d’ar brezhoneg e Kuzul-rannvro Breizh\nGant an ao. Jean-Yves an Drian, prezidant Kuzul-rannvro Breizh, eo bet degemeret d’ar Gwener 18 a viz Kerzu 2009 e ti ar Rannvro an it. Lena Louarn, prezidantez Ofis ar Brezhoneg, hag an aotrounien Jakez Bernard ha Malo Bouëssel du Bourg, prezidant ha rener Produet e Breizh, evit al lid-sinañ.\nDivizet ez eus bet gant Produet e Breizh, enni 225 embregerezh a labour evit 60 gennad labourerezh e 5 departamant Breizh, kas da benn 10 ober a c’hello kreskiñ plas ar brezhoneg er framm hag en darempredoù gant an mediaioù hag an dud dre vras.\nMeur a wezh en amzer dremenet e oa bet lakaet ar brezhoneg war wel gant Produet e Breizh da-geñver koulzadoù brudañ (ar c’houlzad « Plijadur penn-da-benn », da skouer, e metro Pariz). Hag emañ e soñj kenderc’hel gant koulzadoù all evit brudañ poduioù ar vro e brezhoneg.\nAr skoroù kehentiñ (follennoù pleg-dibleg evit Gouel Erwan, ar gazetenn « Le Phare », al lec’hienn genrouedad) a vo kinniget en div yezh, penn-da-benn pe evit darn.\nProduet e Breizh a zisplego d’e izili ster ar sinadur gant an Ofis ha broudañ a raio an embregerezhioù da dostaat ouzh an Ofis a-benn siñañ an emglev Ya d’ar brezhoneg.\nMod-all e vo gwelet brezhoneg war kartennoù-bizit an implijidi, ar paper-lizher ha goloioù lizher ar framm.\nAes eo vo kas da benn an holl oberoù-se dre ma’z eo brezhoneger rener nevez Produet e Breizh.\nUn arouez bras eo ar sinadur-se dre ma kreñvay ur wezh ouzhpenn al liammoù etre armerzh ha yezh.


Buhez ar Sent/1912/Jerom - Wikimammenn\nBuhez ar Sent/1912/Jerom\n◄ Mikêl arc’hêl Jerom Lourd ►\nTregontvet devez a viz Gwengolo\nBeleg ha Doktor eus an Iliz (331-420)\nJerom, ar gouiziekan eus Tadou an Iliz, a oa ganet en Stridon, en Dalmasi, war-dro ar bla 331. E dad, den a beadra, a gasas anezan da Rom d’ober e studi.\nA-bouez lenn ar skridou gwellan savet en gregach hag en latin, e teuas a benn da c’houzout mat an daou yez-ze.\nEr mare kentan m’oa deut da Rom, ec’h ee bep sul d’ober eun dro d’ar c’hatakombou, da bedi war beziou ar verzerien ; mes a damm da damm, e teuas da zilezel an hent mat.\nDa ugent vla, e oe badezet gant ar pab e-unan, hag e tec’has diouz eur gêr a roë re a digare d’ezan da gouezan er pec’hed. Gwelet a reas Trev hag Akuile. Ac’hane e skoas etrezek ar zav-heol, gant eun nebeut tud yaouank (372). Gwelet a reas menec’h ar broiou-ze hag e c’hoantaas kemer skouer warneze : mont a reas da chom da ouelec’h Kalcis. Eno e tremenas e amzer o pedi, o labourat a gorf, oc’h ober pinijen, hag o studian ar Skritur-Zakr. Da ziskuizan, e lenne skridou Plaut, Ciceron, Virgil hag Homer.\nDaoust ma ne veze pennad ebet dibreder, froudennou direiz a gave c’hoaz an tu da dreuzi a-wechou e spered. Evit danvât e natur, hag evit bezan barrekoc’h da gompren ar Skritur-Zakr, en em lakas neuze da zeski an hebreeg, eur yez diês da zeski, mar zo unan. En eul lizer a skrivas er mare-ze d’e vignon Rustikus, e lavar : « Kaout a rê d’in n’am bije biken gallet dont a benn da c’houzout yez ar Judevien ; n’oun ket ped gwech, goude bezan stlapet ma levriou, on dizroet warneze a neve, kement a c’hoant am boa da zeski.\n» Mil bennoz a lavaran hirie da Zoue, rak war-lerc’h ar studi-ze e kutuilhan breman frouez, hag a zo seul c’houekoc’h m’eo bet c’houervoc’h an had. »\nEr bla 379, e savas freuz en Iliz Antioch, hag e skrivas d’ar pab Damas : « Stag on ouz Kador sant Per ; hen eo penn an Iliz ; neb a zebr an oan er-mêz eus an ti-ze a zo eun diaveziad ; nep piou bennak n’eman ket en arc’h Noe, a varvo dre an dour-beuz..... Nep piou bennak ne zastum ket ganec’h, ne ra nemet dismantr, da lavaret eo, an neb n’eman ket gant Jezuz-Krist a zo d’an Antekrist. »\nPrest goude e oe beleget, hag e teuas da Rom ; ar pab Damas hen dalc’has en e gichen evit e zikour da c’houarn an Iliz.\nDa varo e vadoberour (385), en em dennas en Bethleem, en kichen kraou ar Mabig Jezuz, hag eno, en eul lochen bras awalc’h da rei digemer d’ezan ha d’e levriou, e c’hortozas ar maro.\nDen ebet ne labouras muioc’h eget sant Jerom : bepred e veze e-touez e levriou ; pa ne veze ket o lenn, e veze o skrivan ; ar Skritur-Zakr, troet gantan eus ar gregach hag eus an hebreeg en latin, eo a lak an Iliz etre daouarn he bugale.\nSevel a reas eleiz a levriou-all, bueziou tud vrudet ha bueziou zent, hag eur bern lizeriou leun a genteliou dispar.\nMervel a reas d’an 30 a viz gwengolo 420. Sebeliet e oe en kreiz dismantrou e vanati, en Bethleem. E relegou a oe digaset da Rom, hag eno e virer aneze en iliz-veur Santez-Mari.\nEur c’hristen n’eo kristen ebet ma ne rêr ket a vrezel d’ezan. Gwasan brezel a oufed d’ober d’imp eo lezel ac’hanomp didrous. N’eus netra hag a rafe kement a c’haou evel ar peuc’h, pa bad re bell. En kreiz an avel-stourm eo e ve an den war evez hag e lak e boan da zovetât e lestr.\nAdtapet diwar « https://br.wikisource.org/w/index.php?title=Buhez_ar_Sent/1912/Jerom&oldid=38238 »\nKemmoù diwezhañ degaset d'ar bajenn-mañ d'an 6 Gou 2012, da 11:16.


Pajenn:Ar Prat - Nozveziou an arvor, 1909.djvu/181 - Wikimammenn\nPajenn:Ar Prat - Nozveziou an arvor, 1909.djvu/181\nne glevan kouls lavaret nemet brezoneg er Baradoz. Deuit ’ta er porched, ama e vezo goudoroc’h d’eomp. »\n— « C’hoant am boa da lavaret d’eoc’h, abostol santel, ez eus c’hoaz kornandoned e Breiz-Izel. Va mamm-goz, Doue r’he fardono ! am eus klevet o lavaret meur a wech ne vez mui gwelet er vro na paotred ar zabat na kornandoned abaoue ma vez kanet ar Gredo en oferen-bred. Mat, sant Per ben-\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/181&oldid=158672 »\nKemmoù diwezhañ degaset d'ar bajenn-mañ d'an 12 Ebr 2020, da 14:03.


barrikennad - Wikeriadur\nDiwar an anv-kadarn barrikenn hag al lostger -ad.\nbarrikennad /bariˈkɛnːat/ benel (liester : barrikennadoù)\nEndalc'had ur varrikenn\nE Tours, eur guchen lapinet laik lakeat e plas ar seurezet da zouegni ar re glan enn hospital, o deuz ploummet enn o c'hornallien o unan pemb barrikennad vin a ioa evid ar re glan. E plass, o deuz lakeat dour. — (Le Courrier du Finistère, 4 Du 1882, p. 1c.)\n— « Ya ! droug a rafe deoc'h... ur... ur vuredad sistr. Me... me... ur varrikennad ne ra ket aon din. N'eus ket er c'hanton un ever sistr eveldon-me. » — (Jakez Riou, An Ti Satanazet, Skridoù Breizh, 1944, p. 20.)\nA beb eil bloaz e ree diou varrikennad chistr. — (Jules Gros, Le trésor du breton parlé Troisième Partie, 1974, p. 130.)\ngalleg : contenu d'une barrique (fr)\nAdtapet diwar « https://br.wiktionary.org/w/index.php?title=barrikennad&oldid=304369 »\nKemmoù diwezhañ degaset d'ar bajenn-mañ d'an 5 Du 2020, da 18:58.


Sketla Segobrani vol1/Rann 23 - Wikimammenn\nSketla Segobrani vol1/Rann 23\nPrud’homme, 1923 (Kenta Kevrenn, p. 117-124)\n◄ Ermaeziadenn bagad an Alc’houeder ha danevellan teir « Kassiteras » Ermaeziadenn strollad ar Marc’h hag aloubadenn Baltia gant Momoros. Argadenn ouz enez-Vreiz Ermaeziadeg bagad ar C’haran ha kemeridigez gant Nemetos eus ar rann-dir etre an Albis hag ar Visuria. Eur geriennou bennak diwar-benn bro an Teir-Stêr hag ar poblou anezi. Argadenni en enez-Vreiz ha dismantra Londinion. Argadenni en Iwerzon ►\nAr vro douret gant stêriou Stura ha Dravinna ha bevennet er sav-heol gant mor an Heol, er c’huz-heol gant mor ar Goularz hag an Albis, setu eta al lodenn-zouar a voe entrevadet gand ar c’henta eus ar rummadou gwirion ; hounnez eo ar rann-dir ma renas Kintus, mab Aedoviros, hag an diskennidi anezan, an darn-ved ma kreskas ha ma reas berz, e-pad meur a gantved, poblad an Alc’houeder. Er mare-ze, er vro-ze, ha gand an dud-ze end-eeun eo e voe savet ar c’hêriou hag ar c’hrenvlec’hiou a anver Sonnodunon « kastell an Heol » hag Aloudosedon « annezlec’h an Alc’houeder » war vor an Heol, Suviktodunon « kastell ar Ged mat » war stêr Stura, Kintuialos « frankizenn Kintus » war ster Dravinna, Briga « ar C’hrenvlec’h », Verona « ar Stêr vras » ha Derkenna war riblou an Albis . Setu breman penaos e reas mibien Vanos da berc’henna ha da bobla an douarou en-dro d’ar re-ze.\nBez’ e teuas eus koadou ar Sav-heol eun eil bagad. Renet e oa gant Momoros, mab Neutto, douaren Kavaros (2), roue ar vro-Wenn, hag e oa ouz hen ober seiz mil den eus an eil reiz hag eben, da lavarout eo tri mil pemp kant a baotred ha tri mil pemp kant a blac’hed yaouank. Gant Rânakos, ar marc’h kalloc’h e dailher ledan , e voe henchet ar bagad-ze a-dreuz da c’houelec’hiou koadek an Europ war-du ar c’huz-heol beteg an Albis. Tremen an Albis diwar neunv a reas ar marc’h, war-hed eul leuga bennak a-is d’al lec’h ma kej an dour anezan gant douriou ar Sala . El lec’h-ze, a-bouez emwazienna a bep tu a-dreuz d’ar gompezenn, e ra an Albis eun niver gwazredennou bras pe vrasoc’h oc’h enkelc’hia en o douriou enezennou ec’hon gwezek ha raosklek. Frouezus kenan eo ar gompezenn en tu anezi en em astenn er c’hornog d’an Albis. Er gompezenn-ze, dic’hounid d’ar mare ha hir-c’heotet, ec’h ehanas ar marc’h ; eno ez eas a-ziwar wel, hag eno ivez e vanas Momoros hag e vagad gand o c’hirri hag e tiyeojont o ejened. Distroueza al leur a rejont, stumma logellou-annez ha sevel eun difenn a voe graet anezan an ano a Vanobriga « krenvlec’h Manos ».\nEur bloavez e chomjont eno. Diwar-ze o devoe dalc’hmat da herzel ouz argadennou dibaouez bleizi, moc’h-gouez, arzed hag Erkuniz, da lavarout eo menezidi an Erkunia . Bleizi a zeue da lemel diganto o ein, o leueou, o ebeulien, moch-gouez da duriata o zrevadou, arzed da daga o c’houn, hag Erkuniz da skrapat o saout hag o merc’hed. Dilezel a renkjont peurvanou ha difraostegou ar c’hlann gleiz, kerkouls hag o c’hrenvlec’h, evit dont d’en em repui gand o chatal en enezennou kreiz ar stêr. Beteg el lec’h-se e rankent beza noz-deiz bepred war evez, rak, dre en em sila a enezenn da enezenn war o bagou pilprennek, e-kuz an deil haleg a-soubl a-us d’ar red, ar raoskl hag ar broen en o sav war c’horre an dour, e teue Erkuniz, war greiz an deiz zoken, da skei outo o daredou.\nEvel-se edo ar bed ganto pa zigouezas da Vomoros, eun nozvez, kaout eun hunvre. Dre an hunvre-ze en em welas o kerzout war-lerc’h ar marc’h kalloc’h Rânakos e-pad seiz nozvez ha seiz devez, ma verze al loar hag an heol o sevel dalc’hmat d’e zourn dehou hag o vont da guz d’e zourn kleiz. D’an eizvet deiz diouz ar beure, ec’h ehanas ar marc’h en eur c’hornad-bro etre daou vor, sklerijennet gand an heol-sav. Kaera bro ar bed ez oa da Vomoros da welout. Fao, tilh, dero, bras-divent o c’hefiou, bodennek o c’herniou, a waskede tonnenn c’hlas an douar. Du-man, du-hont, etre ar gwez, en em lede tachennou digoad, pradou geotet-stank, edegou melen o c’houeza warno an aezenn-vor distan. Brini a goage er c’hoadou ; skraved-mor ha gwennelied a gelc’hiate a-us d’ar geotegou ha d’an heizegou ; c’houiboned, diouaskellet-ledan, a vargede en aer ; evned-preiz a nije a denn-askell dindan tor ar goabrenn. Hag, e frankizennou ar wezeg, ken war an douar-bras, ken en enezennou, marellet ganto ar mor, e welas Momoros eun engroez-tud, paotred ha merc’hed, o poania start da vernia mein ha douar. Krugellou a savent ha war al leinou anezo e stumment peb a azeuldi, sked-holl gand aouradur ha livaduriou. A bep tu e tregerne son skiltrus hir-gorniou aour kizellet. A-ziwar lein pep krugell e save en oabl war-du ar c’houmoul moged ar predou sakr. Bouc’hal-laza an doueed a drouc’he kostezennou ar c’hezeg gwenn, ar c’hezeg ruz, kezeg al lidlazadenn . E-tal ar relegou gwadek anezo e lugerne kouevr ar c’haoteriou, arem ar beriou. Tro-dro edo gwazed ha merc’hed grounnet stank-diniver en emstumm pedennerien. Ar wazed a oa anezo brezelourien uhel, bras, yaouank, krenv ; ar merc’hed a bare warno kened ha sked an tan-flamm. Setu aman al liviou a oa war an eil re hag ar re-all : gwenn an erc’h war o c’hroc’hen, aour an heol war o bleo, glas an nenv war o daoulagad leun a bedenn. Ha war an tonegou hag ar mantilli anezo c’houec’h liou an dud nevet ((nemeti) .\nAmbrouget e voe Momoros gand ar marc’h beteg an tevenn, war eur beg-douar, hag hen ensouc’het e-kreiz ar c’hoummou rag-eeun d’an heol pa darz. Eno e save eur grugell-vez, hag en-dro d’ezi seiz paotr yaouank leun a nerz ha seiz plac’h yaouank leun a gened. N’oufe geriou distaget gant genou mab-den, ne vern e pe yez, peurskeudenni kened, nerz, haelded, enor ar pevarzek den yaouank-se. Ar baotred yaouank az pije c’hoantaet da vreudeur, da vibien, da geneiled er peoc’h hag en emgann, ez ergerzadenn a-dreuz da seiz koad an oadvez, war da hent a-grap ouz menez an devez, war dour sioul keinvor an abardaez, ez trôad war-du glann al Luc’h peurbad . Dizaon, eeun, gwirion, leal, karantezus, azaouezus ouz dremm-den ken ma n’houljent flemma eur c’har d’ezo pe eur c’heneil dre ober pe dre c’her, kehelus d’an doueed, doujus d’an anaon, leun a boell hag a veiz, oberiad, akuit en emgannou, ampart el labouriou-peoc’h, evel-se ez oant pa lavaran ! Evid ar seiz plac’h yaouank, a-youl e vefe da c’hoarezed, da verc’hed, da c’houhezed henvel outo ! Ra c’hellfec’h, te ha da vreudeur, e nevez-amzer ho puhez, war henchou ar bed, kavout da geneilezed, da garezed, da briedou, maouezed evelto ! Rak bez’ ez oa enno nerz ha brud tiegez an doueed. E pep-hini anezo e skede en eur gevred an nao ferlezenn a ra lorc’h kurunenn an doueed, an nao zalvoudeka tenzor eus lez Devobriga : Ogia « gwerc’hded », Glania « glanded », Uxellia « uhelded », Dagia « madelez », Karantia « karantez », Virionia « gwirionez », Aventia « lealded », Lania « leunded (a gened, nerz, skiant ha furnez) », Lovania « levenez » (Ar re-ze eo anoiou an nao gwerc’hez nenvel, merc’hed da Velenos) .\nAr seiz plac’h yaouank a ginkle gant rodou bleunv ha garlantez ar grugell-ganv. A-vriadou e taolent war he gorre kenin  nevez-kuntuilhet. Ar seiz paotr, o c’hleze noaz en o dourn, a bede tro-dro d’ar bez, a rae evadkinnigou hag a gase da benn eul lidlazadenn.\nDalc’het m’edo gant kened ar pevarzek-se hag an uhelded-ene a lenned war o dremmou hag en holl emstumm anezo, e vane Momoros paret e sellou outo. Neuze a-greiz an dervenneg eur vouez-doue a savas hag a c’harmas : « Setu aman an douar rôet da Vomoros, mab Neutto, gant doue Manos. Setu aman ar boblad wenn a savo eus bagad ar Marc’h hag a roio an diskennidi anezi rouanez da C’halia ha da Vrittia. Ha setu aman ar vibien hag ar merc’hed en devo Momoros eus Meduna, merc’h Krixos. » Momoros a evesaas neuze ez oa steuziet ar marc’h hag e klevas eul laouenedigez vras en e greiz, rak brao ez oa ar vro ma ’z edo, stank ha disi ar boblad anezi, ha diouz e c’hoant ar vibien hag ar merc’hed. Dihuni a reas ha trugarekaat doue Manos.\nEn deiz-se end-eeun e tanzee bagad ar Marc’h mont en e raok. Tri devez goude, e tistremenent an Albis hag e kemerent penn o hent war-du ar Sterenn. En eizvet deiz e tigouezjont er vro a oa bet gwelet gant Momoros dre e hunvre. Aod bro lenn an Heol ez oa, en hanternoz d’an douar a oa bet poblet gant bagad an Alc’houeder. Momoros gand e vrezelourien a embregas meur a stourmad ouz ar Skaled hag ar Sitoned , o faezas hag o c’hasas war-du an hanternoz hag ar c’huz-heol. En emgannou-ze Dubis, roue ar Skaled, ha Roudos, roue ar Sitoned, a gavas o maro . Eur bras a vrud a zeuas da Vomoros diwar e furnez, e gadarnded, e drec’hiou-brezel. Kent mervel, e tastumas e vibien, e gerent all ha renerien ar vrôad hag e lavaras d’ezo :\n« Setu deut evidoun deiz ar c’himiad ! Va selaouit ha sentit ouzin, rak eno eman mad an holl hizio hag en amzer-da-zont. Pa vin maro, trouc’hit va fenn diouz va c’horf. Ra ’z ay va c’horf dibenn da c’hourvez e-touez ar spezou, en askre Andelitana Amlavar. Gand e wiskamant brezel en e gerc’hen, e gleze en e zourn dehou, e zaou c’hoaf en e zourn kleiz, e skoued dirazan, e c’hourgleze en e c’houriz, savit va c’horf sounn en e sav, trôet e vrennid war-du ar Sterenn, war-du bro an Hud, douar al Lennou, tir ar Sitoned bleo-ruz. Ouz strobinellerez mibien ar gwez, ouz ar wall-avel o c’houeza a-ziwar ar vro anezo, ouz o garmou-hud ha trouz o zaboulin-huda, daspugnerez êrevent, saverez arneou, e vezoc’h, c’houi hag ho kourvibien, gwarezet gantan. A-ziabarz e gledour douar ha mein, e vezo d’ar vro-man eun arc’houere-gwarez . Keit ha ma vezo evel-se en e sav ha gantan e armou, trec’het hag aloubet ne vo biken gand enebour ebet ! Evit va fenn, mirit-hen en ho touez. Balzamet gant preder, ra chomo gand ar re veo, ra vlenio kuzuliadeg ar rouanez, ra glevo kelenn digantan ar roue-meur e kement enkadenn a c’hallfe dont warnoc’h ! Dre benn Momoros, mab Neutto, e komzo furnez an doueed vadelezus, peur-ouiziek, holl-c’halloudek. »\nMarvet Momoros, ar seiz mab hag an nao douaren ha daou-ugent anezan a astennas, a-ziwar goust tir ar Skaled hag ar Sitoned, an douar perc’hennet gant poblad ar Marc’h hed-ha-hed da holl aod reterel lenn an Heol. Gounezet e voe ganto dre an armou holl zouar Baltia, diouz ar c’hornog betek mor ar Goularz ha, diouz an hanternoz, beteg ar rannvro goadek ha bras-lennek dalc’het gand ar Sitoned. Ar vro-ze d’ar Sitoned (Sitolandon), pe bro al Lennou (Lukolandon), eo a anver breman Skandia pe Skandinavia, diouz an ano a vez graet anezi en o yez gand ar « Gutoned », an « Teutoned » hag ar Semnoned. Tule a raed anezi gwechall, ha kosoc’h eged egile eo an ano-ze en hor yez, pa her c’haver en hen-ganennou .\nDa heul ar gwall-gollou-ze d’ezo, eun niver Skaled ha Sitoned ha sevel en o bagou ha treuzi ar mor da vont da ziazeza o annez en enez Albio. Nemet ez oa deut mibien ha douarened Momoros da vailhed war ar sevel-bigi hag al levierez. Dastum a rejont eur strollad eus ar skafiou bras-se a reer anezo « elerc’h », dre ma ’z eo ar staon hag an aros anezo e stumm gouzougou ha pennou elerc’h. Hir ha moan, n’o devez ar bagou-ze na gwerniou na goueliou ; mont diwar roenv hepken eo a reont, hag int buan-tre. C’hoaz e vez graet ganto breman, en enezennou an Hanternoz, war-dro ar roenvadegou sakr hag al lidou-azeuli. Savet war an elerc’h ec’h argasas mihien Vomoros o enebourien a-dreuz d’ar mor, beteg en enez Albio, ma tiskennjont enni ha ma kemerjont kêr Sitomagos .\nEtre an holl ouennou roueel deut eus ar vro-Wenn, gouenn Vomoros he deus en em ziskouezet dreist dre he doujans ouz an doueed. Hi eo he deus golôet Baltia hag an enezennou er reter da Valtia gand an nevedou ker brudet, red ha ma ve ez eus ano anezo en hen-zanevellou hag a oa dreist da re brôadou all Keltia dre o niver, dre binvidigez o listri aour, o arouezintiou aour, o c’horniou aour hag o arrebeuri. An anavezeta eus an nevedou-ze ez oa an hini a oa bet savet e Sonnobriga. Eur grec’hienn uhel ez oa-hi, graet a vein hag a zouar bet krugellet en o fez gand ar baotred hag ar merc’hed digaset di gant Rânakos, ar marc’h kalloc’h. Teir savenn a oa war ar grec’hienn-ze . En drede, war ar gern uhela anezi, e save ti ar santual. Bez’ e weled ennan, e-touez meur a dra all dedennus d’ar sellou, penn balzamet Momoros, e gaoter hag e delenn. E-harz ar grec’hienn e tarze eun eienenn, en-dro d’ezi bodou kelvez ruz-moug a zouge, war eun dro, bleunv, frouez ha deil. Dibaouez e koueze an deliou diouto en dour sioul ha splann, o wiska anezan en eur vantell-roue. Neb a eve eus dour an eienenn, ar ouiziegez hag an awen a zeue d’ezan (3).\nSonnobriga « krenvlec’h an Heol », Sonnonemeton « neved an Heol », Devovidus « gwezeg an Doueed », Markobriga « krenvlec’h ar Marc’h », Vindokladia « ar C’hleuziou gwenn », Dervomagos « tachenn an Dervenn », Roudion « glad Roudos », ar re-ze eo anoiou ar c’hrenvlec’hiou hag ar c’heriou a zo bet savet gant Momoros hag ar vibien anezan e Baltia hag en enezennou er reter da Valtia.\n↑ An anoiou kêriou ha krenvlec’hiou meneget aman hag er pajennou da heul n’eus ster ebet anezo e skridou an Hen-amzer.\n↑ Momoros, Jullian, De la littérature poétigue des Gaulois, p. 17 (tennet eus ar Rev. arch., 1902, I, pp. 304-27 ; Neutto « Skedus » pe « Brudet ». Tourneur, Musée belge, 6vet bloavez, N° 4, p. 12-3. Kavaros « ramz » pe « brezelour-meur », aet da caur « brezelour-meur » en iwerzoneg, cawr « ramz » e kembraeg, keur-, ker- e brezoneg (el liesgeriou keureuk, kerlus. Keferata ganto ar geriou kembraeg cawrddelwyn « delwenn ramzel », cawrfil « olifant », hag ar c’herneveg caurmarch « kanval », a vefe e brezoneg, ger-evit-ger, keurzelwenn, keurvil, keurvarc’h). En enep d’ar pez a zo bet lavaret en Notennou, XI, p. 6, n. 1, Kaourantin n’en deus man da welout gant Kavaros. Kaourantin a zo diwar an hen-vrezoneg Kobrant, Kovrant, ha heman a zo da geferata marteze gand an iwerzoneg cobair « skoazell », hengeltieg kobro-.\n↑ Rânakos « reunek », diwar râni-, râno-, breman reun e brezoneg.\n↑ Sala, hizio ar Saale, adstêr an Elbe (Albis). Sala a zo, ouspenn, hen-ano : 1° ar Saale, adstêr ar Main (Moenos) ; 2° ar Saale, is-adster ar Weser (Visuria) ; 3° ar Selle, adstêr ar Somme (Sumina). Salia, ger diveret eus Sala, eo hen-ano ar Seille, adstêr ar Saône (Saukona). Rev. celt., II, pp. 437-445. Evid ar ger Albis « Elbe » bez’ e voe ivez ano an Aube, adstêr ar Seine (Sequana).\n↑ Ano hen-geltiek an aradennadou-meneziou koadek en hanternoz d’an Danuvios.\n↑ Diwar-benn al lidlaza-kezeg gand Europiz, S. Reinach, Cultes, Mythes et Religions, III (eil mouladur), p. 124-40.\n↑ Nemetos, iwerzoneg nemet, brezoneg nevet, a zo unanet ennan talvoudegeziou ar geriou gallek « saint, sacré, tabou ». Tud nevet a veze graet en iwerzoneg koz eus ar rouanez, an uhelidi, ar veleien, ar ouizieien, ar benvicherourien, ar werzaouerien, Notennou diwar-benn ar Gelted koz, IV, p. 23, n. 1 ; D’Arbois, Droit celtique, II, p. 82. C’houec’h liou gwiskamant an dud nevet, Joyce, Social History, II, p. 192.\n↑ Keferata gand Immacallam in da thuarad (Emzivizadenn an daou zen fur), embannet ha trôet e saozneg gant W. Stokes, Paris, 1905, pp. 18-9, 26-7, 28-9.\n↑ Ogia, iwerzoneg oge, diwar og « gwerc’h, divoulc’h » ; uxellia, iwerzoneg uaisle ; lania, iwerzoneg lane, D’Arbois, Grammaire celtique, pp. 23, 115.\n↑ « Asphodèle » e galleg, Rev. celt., 1909, p. 343.\n↑ Ar Sitoned (Sitones) a ziskouezfe a-walc’h beza ar Finned (Kiepert-Ernault, Manuel de Géographie ancienne, p. 321).\n↑ Dubis « du », Roudos « ruz».\n↑ Joyce, Social History, II, pp. 551-4.\n↑ Anat n’eo ket e ve Tule eun ano keltiek.\n↑ Henchadur Antoninus Augustus. Hizio Dunwich, Suffolk, D’Arbois, Premiers Habitants, II, p. 268.\n↑ Montelius, Temps préhistoriques, pp. 120-121. Arrebeuri aour santualou an Hanternoz da vare an armou arem, ibid., pp. 120-1, 192-3 (skeudennou).\n↑ Bodley Dindshenchas, Nn. 20, Rev. celt., XV, p. 457.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_23&oldid=167217 »\nKemmoù diwezhañ degaset d'ar bajenn-mañ d'an 19 Gen 2021, da 19:55.


Un drede fæçon da glevet an Oferen - Wikimammenn\nUn drede fæçon da glevet an Oferen\nL. Prud'homme, 1849 (p. 111-117)\n◄ Un eil fæçon da glevet an Oferen Un drede fæçon da glevet an Oferen Evit ar gorreou hac ar gommunion spirituel ►\nun drede fæçon pe exerciç\nPehini so berroc’h da glevet devotamant an Oferen.\nCantic evit ofr da Zoue ar sacrifiç divin eus an Oferen, hervez intention an Ilis. Var an ton : Presantomp oll guitibunan\nOffromp da Zoue ar sacrifiç,\nNetra na deus a guer bras pris\nEvel Jesus crucifiet\nEn oferen represantet.\nA greis va c’hlon ec’h offran\nDa Zoue an oferen-man,\nEvit adori an Dreindet\nHac he drugarecat parfet.\nDa drugarecat an Autrou\nEveus he oll mad-oberou,\nHac evit caout memor ato\nEus he boaniou hac he varo.\nEvit obteni he c’hraçou,\nHac effaci va fec’hejou,\nOuspen evit an anaon\nD’ho dilivra eus ho frison.\nOffr a ran c’hoaz ar sacrifiç\nEvit ezomou an Ilis ;\nD’ar fin evit quement hini\nMa’z oun oblijet da bidi.\nGuerc’hes Vari, o va itron,\nVa Æl gardien, va faëron,\nVa maërones ha sænt eürus,\nMa recommandit d’am Jesus.\nBremâ-souden, o va Salver,\nEn em gueffot var an auter,\nGrit ma vezo’ta preparet\nVa c’halon d’ho tiguemeret.\nEr sacrifiç, o va ene,\nChomomp attantif gant Doue,\nLesomp sourciou ar bed-mâ\nEvit epquen entent outâ..\nEvel ma’z eo an oferen ur memor hac ur represantation eus a vuez hac a varo Jesus-Christ, ne ouffac’h quet evel am eus roet dija da entent diaroc, exerci guel devotion enni eguet sonjal devotamant petra en deveus grêt hac anduret evidoc’h adalec ar gommança- mant bete ar fin eus he vuez. Quement-se eo en deveus recommandet deomp he-unan, quellies gueich ma offrimp ar sacrifiç divin-mâ pe ma assistimp enna, mar er graïmp en coun hac en memor anezan. Evit ar fin-se’ta e leguear deoc’h amâ c’hoaz en ur c’hantic un explication all berroc’h eus a guement articl so en oferen, eleac’h ma vellot penaus eo represantet er sacrifiç-mâ non pas epquen an histor eus a bassion hor Salver, mæs ive an nistor eus he vues en abreje, ha petra dleit da sesirout ha da c’houlen digant Doue var peb-hini eus an articlou a so expliquet deoc’h amâ en ur fæçon profitabl, dious an hini tost-da-vad a ro sant Frances de Sal en he Introduction d’ar Vues devot, da glevet an oferen.\nGoude ma ho pezo’ta offret da Zoue ar sacrifiç divin-mâ dre ar c’hantic diaraoc, ha lavaret gant gueus d’ho pechejou ar Gonfiteor assambles gant nep a respont ous an oferen, evit receo an absolven general, pehini a ro neuse ar belec da guement a ves presant, mar besont disposet mad, e commançot da vedita en articlou pere ro er c’hantic-mâ varlerc’h, o lavaret ur Pater hac un Ave, Maria, mar quirit, var peb-hini anezo evit goulen ar c’hraç pehini so merquet deoc’h da c’houlen dindan peb articl.\nCantic var un explication devot\nEus an Oferen, conformamant da vues ha da varo hor Salver. Var an ear gallec : En vain résistez-vous, pe, O renonç d’am squiant, etc.\nAN oferen santel a so un abreje\nA vuez Jesus-Christ, map unic da Zoue :\nSelaouit anezi ar guir explication,\nMa assistot enni gant mui a zevotion.\nLivirit ur Bater evit peb-hini eus ar goulennou so amâ.\nDre an Introït, pe ar commançamant\nEveus an oferen, ententit sclæramant\nDa guement a zesir ho devoa’n tadou santel\nEus an donediguez a Vap an Tad eternel.\nGoulennit ur desir bras d’he zoniguez a c’hloar ive.\nKyrie, eleïson quellies repetet\nA ro deoc’h da entent mouez ar batriarchet\nHa mouez ar brophetet, o c’houlen a bell amser\nAn donediguez-se a Jesus-Christ hor Salver.\nGoulennit he zonediguez a chraç en hoc’h ene.\nGloria in excelsis' a ro deoc’h da gompren\nAr c’hinivelez sacr a Jesus Doue ha Den ;\nHac an Oræsonou a vez goude lavaret\nA sinifi e oe d’he Dad en templ presantet.\nLivirit ive gant ar belec ar Gloria in excelsis, pehini a gueffot en latin hac en brezonnec varlerc’h ar c’hantic mâ, da veuli Doue ; ha goulennit ma receo ho calon oc’h he fresanti dezâ.\nAn Abostol ive a zigaç en memor\nAr bredication a sant Ian-Vadezour,\nO prepari an hent araoc he Vestr benniguet,\nMa vise gant ar bobl guell a se diguemeret.\nGoulennit ma en em breparot d’he ziguemeret ive.\nVarlerc’h an Abostol e len ar Graduel,\nHac a disquez e teuas cals a dud infidel\nTouchet dre ar c’homsou a sant ian ar precursor,\nD’en em gonvertissa ouz Jesus hon Redamtor.\nGoulennit m’en em gonvertissot dre ur guir binijen.\nRet e c’houffac’h erfat penaus an Aviel,\nO veza lavaret en tu-deou d’an auter,\nA so ur merc anat eus ar bredication\nA eureu Jesus-Cbrist quent eguet he bassion.\nGoulennit ar c’hraç da brofita eus a gomsou Doue.\nDreizi eus an tu-cleiz eo ez omp tremenet\nD’an tu-deou, me lavar, d’ar c’hraç eus ar pec’het ;\nTremenet omp dreizi eveus an traou tamporel\nHac eveus an traou vean d’ar pez a so eternel\nGoulennit sevel ho calon diouz an douar etrese an eê.\nPa’z ear d’an Aviel, sivit en ho sa,\nEvit disquez ez oc’h prest da obeissa\nDa lesen Jesus-Christ en Aviel discleriet,\nHa da drec’hi ar c’hic, ar bed hac an drouc-speret.\nGoulennit ar c’hraç da drec’hi an tri adversour-mâ.\nOc’h ober sin ar groas, liquit ho meud a-blat\nVar ho tal, ho quenou ha var hoc’h estomac,\nDa zisquez n’hoc’h eus quet a vez o veza c’hristen,\nNac evit heul Jesus o veva diouz he lesen.\nGoulennit beza fidel da heul Jesus ha d’he servija.\nAr Gredo a zisquez e troas ous hor Salver\nNombr bras a zisquibien ouspen an ebestel\nHac en heulie ar bobl o velet he viraclou,\nHac oc’h ajouti feiz d’he bredicationou.\nGoulennit ur feiz gre hac ur feiz beo en lesen hac en intantion-se livirit en andret-mâ ho Credo brezonnec, pehini so en commançamant al levr-mâ .\nD’an Offertor, sonjit penaus en em offras\nHor Salver evidoc’h da vervel en ur groas,\nSacrifiç an oferen a offrot dezâ ive,\nOc’h he drucarecât eveus ar faveur vras-se.\nGoulennit ur resination antier da volentez Doue.\nAr Secretou goude iselic lavaret,\nA ro deoc’h da anaout ar c’hollectou secret\nA reas ar Iudevien assambles quen-entrezo,\nEvit gout p’e fæçon lacât Jesus d’ar maro.\nGoulennit na gonsantot jamæs d’ar pechet marvel.\nHoguen ar Prefaç cre, pehini a finis\nDre ar c’homsou joaius Hosanna in excelsis,\nA represant a reas he antre aieurbet solem Jesus dissul Bleuio er guear a Jerusalem.\nGoulennit ma antreo dre ur gommunion vad en ho calon.\nEpad ar Secretou pere a so goude,\nE tleit consideri passion Map Doue :\nGorreou an hostif bac ar c’halir consacret\nEn represant er groas pa oue d’an nec’h gorroet.\nGoulennit an devotion da bassion hor Salver, ha livrit an Ave verum hac an Ave, vere sanguis, pere a so amâ varlerc’h , evit he adori.\nDre ar Pater noster ê deoc’h sinifiet\nOræson Jesus-Christ pa oe crucifiet :\nAr maro anezan considerit attantif,\nPa vellot separi etre daou bez an hostif.\nGoulennit mervel ive d’ho couall inclinationou.\nPa gleffot lavaret teir gueic’h Agnus Dei,\nMeditit ar gouelvan eveus an teir Mari,\nO velet maro mic Jesus ho muia caret,\nHac he gorf precius eveus ar groas disquennet.\nGoulennit ar c’hraç da vouela gant regret d’ho pec’hejou.\nDre ar Gommunion eo an anterramant\nEus a gorf hor Salver sinifiet patant,\nHa dre ar Postcommun canot gant rejouissanç\nHe ressurrection pîni ê hon esperanç.\nGoulennit ressuscita gantâ spirituelamant, ha grit ive amâ ur gommunion spirituel pehini a guiffot en ur fæçon eas amâ varlerc’h an adoration d’ar gorreou .\nPa lavar ar belec en ur distrei ouzoc’h,\nDominus vobiscum : Doue ra vô gueneoc’h,\nSonjit e roas Jesus, goude ma ressuscitas,\nAr peoc’h d’he zisquibien, dezo p’en em disquezas.\nGoulennit ar peoc’h hac ar repos a gonsianç.\nAn Ite Missa est, oc’h avertis ive\nEus an ascançion [sic] a Jesus-Christ en eê ;\nHa Benediction ar celebrant a zisquez\nE reas ar Speret-Glan gueichal he zonediguez.\nGoulennit benediction ha donæsonou ar Speret Santel.\nAr bredication eveus an ebestel,\nO veza rentet leun eus ar Speret Santel,\nO sarmon d’ar bed oll evit ho c’honvertissa,\nSo deoc’h represantet dre’n Aviel divezâ.\nGoulennit m’en em gonvertisso ar bec’herien ous Doue.\nEvit goulen ar c’hraç conform da bep unan\nEus an articlou discleriet deoc’h aman.\nGLoria in excelsis Deo, et in terrâ pax hominibus bonæ voluntatis.\nGratias agimus tibi propler magnam gloriam tuam.\nDomine Deus, rex cœlestis, Deus pater ommpotens.\nQui sedes ad dex-\nGLoar deoc’h, va Doue, hon Autrou,\nEn huela eus an êvou,\nHa var an douar ur peoc’h guirion\nD’an dud a so a volontez vad :\nNi ho meul gant benediction\nHac a zeu d’ho trugarecât.\nGant reveranç ni hoc’h ador,\nNi ho glorifi gant enor,\nNi a rent deoc’h graçou eternel,\nRac ma’z ê bras ho cloar meurbet,\nAutrou Doue, roue celestiel,\nDoue an Tad oll-galloudec.\nAutrou map unic da Zoue,\nO Jesus-Christ, Doue ive,\nOan Doue, map an Tad eternel,\nA effaç pec’hejou ar bed,\nHo pêt truez ouz ho pobl fidel,\nHac hor pardonit, ni ho ped.\nC’houi pehini dre ho poaniou\nA effaç hon oll pec’hejou, bis.\nPlijet gueneoc’h receo hon requet\nHa caout truez ouzomp erfad,\nC’houi pehini a so asezet\nAn tu deou da Zoue ho Tad.\nC’houi hoc’h-unan a so santel,\n↑ Gw. p. 117.\n↑ Gw. p. 119.\nAdtapet diwar « https://br.wikisource.org/w/index.php?title=Un_drede_fæçon_da_glevet_an_Oferen&oldid=164551 »\nKemmoù diwezhañ degaset d'ar bajenn-mañ d'an 8 Du 2020, da 11:13.


Histoire - Ofis Publik ar Brezhoneg\n> Ar brezhoneg\nUr yezh indezeuropek eo ar brezhoneg. Komzet e vez ouzhpenn 1500 vloaz zo. Ur yezh keltiek na vez kavet nemet e Breizh eo, hag ar c'hoshañ roudoù skrivet anezhi zo eus ar 6vet kantved. War-dro 225.000 a dud a gomz brezhoneg hiziv an deiz.\nUr yezh keltiek\nUr yezh talvoudus he glad skrivet\nUr yezh he livioù liesseurt\nUr yezh vodern\nKustum eo ar yezhoniourien da renkañ ar yezhoù keltiek e 2 strollad.\nE strollad ar gouezeleg emañ an iwerzhoneg, ar skoseg hag ar manaveg (a vez komzet en Enez-Vanav). Ar brezhoneg zo e strollad ar predeneg, gant ar c'hembraeg (Kembre) hag ar c'herneveureg (Kerne-Veur).\nEvel ar yezhoù keltiek all a zo anezho hiziv an deiz eo deuet ar brezhoneg, pa seller ouzh an Istor, eus an inizi saoz ha kelt. Kar eo ivez d'ar galianeg a zo ur yezh varv goude ma veze komzet e penn kentañ an amzervezh kristen en ul lodenn vras eus Europa ar C'hornôg (Belgia, Frañs, Suis, Norzh Italia a vremañ).\nUn destenn 4 fajenn dezhi eo ar skrid brezhonek kentañ, a reer levr Leiden anezhañ, a zo ul levr medisinerezh eus fin an 8vet en henvrezhoneg hag e latin. Setu m'eo koshoc'h ar skrid brezhonek-se eget ar skrid gallek kentañ, Le Strasbourg, a zo eus ar bloaz 842. Mont a ra mare an henvrezhoneg eus ar 5vet betek an 11vet kantved.\nEus mare ar c'hrennvrezhoneg (12vet-17vet kantved) ez eus chomet kalz testennoù, dreist-holl adalek ar 15vet kantved, anezho « misterioù » dreist-holl hag a oa pezhioù-c'hoari enno gwerzennoù kemplezh o c'hlotennoù diabarzh. Kavet e vez an doare gwerzaouiñ-se e kembraeg ivez.\nE 1464 e voe embannet ar C'hatolicon, anezhañ ar c'hentañ geriadur teiryezhek brezhoneg-galleg-latin. Hag eñ ar c'hentañ geriadur brezhonek ez eo ivez, war un dro, ar c'hentañ geriadur gallek.\nSellet e vez an 18vet hag an 19vet kantved evel ur maread etre, ma voe savet skridoù relijiel e-leizh. En 18vet kantved e voe embannet ivez 4 geriadur a bouez, hini Gregor Rostrenenn en o zouez. Dont a reas geriadur ar Gonideg er-maez e 1821. Nebeud amzer goude, e 1839, e voe embannet Barzhaz Breizh a lakaer alies da oberenn gentañ al lennegezh vodern.\nE lodenn gentañ an 20vet kantved e voe pouezus-kenañ al labour kodifiañ abalamour da reiñ e blas d'ar brezhoneg en-dro. E 1931 e lakaas Frañsez Vallée embann e c'heriadur a zo ul levr dave en deiz a hiziv bepred. Roparz Hemon a roas lañs e 1925 d'ar gelaouenn lennegel vrezhonek Gwalarn a labouras kalz evit digeriñ ar brezhoneg war ar bed dre an troidigezhioù, ar pezh ne veze ket graet betek-henn.\nDelc'her a reas an embann e brezhoneg da vont war liesaat en eil lodenn an 20vet kantved betek hiziv an deiz. Evit a sell ouzh ar c'heriadurezh, e 1992 ec'h embannas Francis Favereau Geriadur ar brezhoneg a vremañ. An ti-embann An Here a lakaas an 2 c'heriadur brezhonek unyezhek kentañ da zont er-maez e 1995 hag e 2002, dindan renerezh Martial Ménard. Muioc'h-mui e vez implijet ar brezhoneg evit komz eus tachennoù nevez, diwar se ez eus bet roet lañs da galz a labourioù termenadurezh : Preder, Bodadoù Geriaouiñ an eil derez (Diwan), TermBret. Hiziv an deiz e vez embannet war un dro krouidigezhioù nevez e brezhoneg ha troidigezhioù ha klasket e vez kinnig muioc'h-mui a zanvez d'al lennerien yaouank.\nEvel an holl yezhoù bev en deus dalc'het ar brezhoneg d'emdreiñ a-hed an Istor, hag ober a ra bepred. Kustum eur d'e rannañ etre meur a rannyezh hag a glot tamm-pe-damm gant an eskoptioù kozh (Kerne, Treger, leon, Gwened). E gwirionez e vefe reishoc'h komz eus strollad ar c'hornôg ennañ rannyezhoù Kerne, Leon ha Treger, hag eus strollad ar reter a reer gwenedeg anezhañ.\nN'eo ket ken bras-se an diforc'hioù ha sellet a reont dreist-holl ouzh an taol-mouezh hag an distagadur. N'eus ket nemeur a ziforc'hioù a-fet geriaoueg ha yezhadur. Peurvuiañ e c'haller kompren mat an eil egile, ha hep tamm diaezamant ebet zoken evit an dud a oar lenn ha skrivañ. Abalamour m'eo digresket kalz niver ar vrezhonegerien hengounel (ne vez ket desket ar yezh er familhoù ken, koulz lavaret) ha da-heul ar cheñchamantoù bras war an tachennoù sokioarmerzhel degouezhet en eil lodenn an XXvet kantved emañ ar rannyezhoù en arvar da vat.\nDaoust m'eo bet an darn vrasañ eus ar vrezhonegerien, e-pad pell, tud ha ne ouient ket lenn na skrivañ o yezh, eo dav merzout memes tra n'eus ket bet paouezet biskoazh a skrivañ brezhoneg nag a implijout anezhañ evit ezteuler soñjoù, koulz dre skrid ha dre gomz. Diazezet eo bet ar brezhoneg modern gant yezhadurourien ha geriadurourien, da gentañ adalek ar XVIIvet kantved (an Tad Maner) hag an XVIIIvet kantved (Gregor Rostrenenn) ha dreist-holl en XIXvet hag XXvet kantved, gant luskad Gwalarn pergen (1925) a roas lañs da vat d'al lennegezh vodern e brezhoneg.\nLabouret ez eus bet kalz war an dermenadurezh, evel-se ez eus bet degaset, tamm-ha-tamm, binvioù a oa ezhomm anezho abalamour d'ar brezhoneg da vont diouzh ar gevredigezh a vremañ. A-nebeudoù, gant sikour an holl o deus strivet aze, ez eus bet diazezet ur yezh skoueriekaet evit gallout en em dennañ e kement degouezh a vefe hag evit bezañ gouest da vont diouzh emdroadur an teknologiezhioù er bed a vremañ. Ofis Publik ar Brezhoneg a gemer perzh el labour-se gant e greizenn dermenadurezh TermBret.\nKasit ar pennad-mañ da dud all


San Carlos de Bariloche - Wikipedia\nUr pennad San Carlos zo ivez.\nAl lenn Nahuel Huapi, e Bariloche.\nSan Carlos de Bariloche, pe Bariloche hepmui, zo ur gêr eus Arc'hantina, e proviñs Río Negro, ur 1 650 km er mervent d'ar gêr-benn Buenos Aires, e-harz an Andoù, war lez al lenn Nahuel Huapi, er park broadel heñvelanvet, anezhañ koshañ park broadel ar vro.\nPenn-lec'h departamant Bariloche eo. 108 205 a dud a oa eno o chom e 2010. Brudet eo ar menezioù ha lennoù tro-dro, ha lesanvet eo tolead Bariloche « Suis Arc'hantina ». Skiañ a vez graet war dor ar menez Cerro Catedral (2 405 m) nepell.\nAdtapet diwar « https://br.wikipedia.org/w/index.php?title=San_Carlos_de_Bariloche&oldid=1913842 »\nProviñs Río Negro\nKemmoù diwezhañ degaset d'ar bajenn-mañ d'an 25 Her 2021, da 09:38.


Augusta von Fersen - Wikipedia\nChristina Augusta von Fersen, pe ar gontez Augusta Löwenhielm (1754-1846), zo ur Svedadez a ouenn uhel hag a oa dimezell a enor gant rouanezed Sveden, Lovisa Ulrika da gentañ, Sofia Magdalena Danmark goude.\nMerc'h e oa d'ar c'hont Carl Reinhold von Fersen ha d'e bried Charlotta Sparre. He zad a oa mestr koadeier ar roue, ha kontet da vezañ kaerañ ha speredekañ denjentil ar vro.\nHe mamm a oa bet meulet he c'hened el lez c'hall, e kastell Versailhez, entre 1739 et 1742, pa oa bet eno gant he c'heniterv, kontez Tessin, pried ar c'hont Carl Gustaf Tessin, kannad Sveden en amzer ar roue gall Loeiz XV. Div verc'h he doe: Augusta hag Ulrika, Kenitervezed e oa Augusta hag he c'hoar da Axel von Fersen ar Yaouankañ, a zo brudet dre e vignoniezh ouzh ar rouanez c'hall Marie-Antoinette Bro-C'hall, ha da Sophie von Fersen. Anvet e voe Augusta da zimezell a enor da-gichen Lovisa Ulrika (1720-1782) rouanez Sveden.\nEn 1770 e timezas d'ar c'hont Fredrik Löwenhielm a veze er broioù estren alies evel kannad. D'ar mare-se e oa e lez Sachsen, e Dresden. E 1771 e teuas Augusta da vout kentañ dimezell a enor ar rouanez yaouank Sofia Magdalena Danmark (1746-1813), pried ar roue Gustav III. Diwar neuze e oa un den a bouez bras el lez.\nBrudet e oa kened an div c'hoar Augusta hag Ulrika von Fersen, ha hini ar gontez Lovisa Meijerfeldt, ma voe savet ur varzhoneg dezho gant Johan Henric Kellgren (1751-1795), titlet Gracernas döpelse (An Teir Fulenn), ma lavar ar barzh e rank o c'hened, evel hini Teir Fulenn mojennoù Hellaz kozh, lakaat levenez e kalonoù ar wazed. Brudet e oa gwisk faro ha doareoù ar gontez. He c'hoar Ulrika, baronez von Höpken, a oa karet, un tammig bepred, gant ar priñs Fredrik Adolf Sveden (1750-1803), ur breur d'ar roue, hag Augusta a oa deuet da vout serc'h d'e vreur etrehenañ, dug Södermanland, hag a vo ar roue Karl XIII war-lerc'h marv e vreur henañ Gustav III . Un den a bouez e oa Augusta e kevredigezh ha lez Sveden en amzer-se.\nPadout a reas he darempred gant an danvez-roue eus 1771 da 1777. Met serc'h ofisiel ne oa ket. Ha dimeziñ a reas ar priñs en 1774 da Hedvig Elisabet Charlotta av Holstein-Gottorp (1759-1818), ur vaouez kenedus ken e oa. N'en em gleve ket ar priñs gant e wreg avat abalamour d'e serc'hed. War-lerc'h Augusta e kemeras Charlotta Eckerman, ha Charlotte Slottsberg. Augusta von Fersen avat a gavas serc'heged all ivez, goude dug Södermanland. Sede penaos e voe poltredet gant dugez Södermanland, an danvez rouanez, en he deizlevr:\n« Koant eo hep mar, plijus eo he dremm, mistr he bale, ha pa vez kempennet da vont d'an dañsadeg ne vez ket par dezhi ».\nDiwar-benn he zemz-spered e skriv an dugez n'he deus ket levezon fall war ar priñs Karl, pried an dugez, ha dre ma n'eo ket strizh a spered hec'h-unan e laosk ar priñs da c'haloupat gant madelezh. « En deiz all, e oa erruet diwezhat ar gontez Löwenhielm da goan, ur c'hardeur goude ma oa kroget ha dre wallchañs war un dro gant ar baron von Essen. Fentus hor boa kavet kement-se, rak n'omp ket hep gouzout en em zarempredont ha den ne c'halle mirout a vousc'hoarzhin. »\nEvit ar varonez von Höpken a skrivas « ma tegouezhfe un dra bennak heñvel gant nep piv bennak ne vije ken kaoz nemet eus se, hogen ma c'hoar a vez digarezet atav en a-raok, ha kement-se a c'haller gwelout evel ur brouenn eus he natur gwirion ha digor a ziskuilh dirak daoulagad an holl er bed he darempred gant ar paourkaezh Essen. »\nKuitaat al lez a reas Augusta Löwenhielm en 1795, rak kaset e oa bet he mamm kuit, ha hi kentañ dimezell a enor gant ar rouanez. D'he heul eta ez eas he div verc'h, d'ober war-dro he yec'hed evit doare, en ofisiel bepred. Koulskoude eo gant Augusta von Fersen e voe kinniget Lolotte Forssberg, bastardez ar roue Adolf Fredrik, el lez e 1799.\nDigant he fried Fredrik Löwenhielm he deus bet:\nur mab, Gustaf Carl Fredrik Löwenhielm (1771-1856),\nur mab hag ur verb marvet en bugel;\nDigant ar priñs ha danvez-roue Karl he deus bet\nur mab, Carl Löwenhielm (1772-1861)\nAr rouanez Lovisa Ulrika, gant Alexander Roslin, e 1775. Mamm e oa d'ar rouaned Gustav III ha Karl XIII.\nAr rouanez Sofia Magdalena Danmark, pried Gustav III, war-dro 1792\nAr roue Karl XIII (1748 – 1818), eil mab ar rouanez Lovisa Ulrika. Breur e oa d'ar roue Gustav III, ha serc'heg Augusta en amzer o yaouankiz. Ne voe roue nemet adalek 1809.\nHedvig Elisabet Charlotta av Holstein-Gottorp, pried ar roue Karl XIII. N'o doe bugel ebet. Ma voe advabet ar jeneral gall Bernadotte da vezañ roue Sveden.\n(sv) http://www.dagensvisa.com/minata/dav/dav_04_mar.html Diwar-benn Teir Fulenn lez Sveden\nAdtapet diwar « https://br.wikipedia.org/w/index.php?title=Augusta_von_Fersen&oldid=1953853 »\nPriedoù-kleiz rouaned Sveden